Skuad B-23 jalani latihan bersama E Elavarasan mulai Ahad ini

KUALA LUMPUR, 25 November - Penolong Ketua Jurulatih pasukan bola sepak kebangsaan E Elavarasan bakal mengendalikan kem latihan pusat pertama skuad Bawah 23 Tahun (B-23) negara sejak dilantik sebagai pengendali pasukan itu pada 1 September lepas.Persatuan Bolasepak Malaysia (FAM) dalam kenyataan semalam memaklumkan kem latihan skuad B-23 bermula 27 Nov sehingga 6 Dis depan ialah sebagai persiapan menghadapi beberapa pertandingan antarabangsa pada tahun hadapan.“Skuad B-23 kebangsaan akan mengharungi beberapa pertandingan antarabangsa yang penting tahun hadapan seperti Kejuaraan AFF B-23, Sukan SEA 2023 dan Kelayakan Piala Asia B-23 2024,” menurut kenyataan itu.

Justeru, Elavarasan telah menyenaraikan seramai 25 pemain untuk ke kem latihan pusat tersebut sementara lapan lagi pemain diletakkan dalam senarai bersedia sekiranya terdapat sebarang perubahan.


Sasaran skuad Harimau Malaya pada kempen Piala AFF 2022 ditentukan bulan depan - FAM

KUALA LUMPUR, 24 November- Sasaran skuad Harimau Malaya dalam kempen Piala AFF 2022 hanya akan ditetapkan selepas penilaian prestasi terhadap dua aksi pemanas badan dengan Kemboja dan Maldives, bulan depan.Setiausaha Agung Persatuan Bola Sepak Malaysia (FAM), Noor Azman Rahman berkata sasaran itu akan diumumkan Ketua Jurulatih, Kim Pan Gon selepas menyenarai pendek 23 pemain bagi saingan tersebut, pertengahan Disember depan.Jelas Noor Azman, aksi persahabatan dengan Kemboja dan Maldives akan memberi peluang buat Pan Gon menilai prestasi dan kualiti pemain yang dimahukannya dalam skuad Harimau Malaya.Aksi persahabatan dengan Kemboja akan berlangsung 9 Disember di Stadium Nasional, Bukit Jalil manakala perlawanan dengan Maldives diadakan di Stadium Bola Sepak Kuala Lumpur, Cheras pada 14 Disember.Semalam, FAM mengumumkan senarai 29 pemain kem latihan pusat yang bermula 29 November ini.Noor Azman optimis kesemua pemain tersebut akan melaporkan diri pada masa ditetapkan, selepas 12 pemain dalam senarai awal, tidak dapat menyertai kem berkenaan.Bagi saingan Piala AFF kali ini, Malaysia yang diundi dalam Kumpulan B akan memulakan kempen menentang Myanmar di Yangon pada 21 Disember, diikuti bertemu Laos di Bukit Jalil (24 Disember).Aksi ketiga menentang Vietnam pula berlangsung di Hanoi pada 27 Disember sebelum menutup saingan kumpulan berdepan Singapura di Bukit Jalil pada 3 Januari depan.Pada edisi 2020 di Singapura tahun lalu, skuad Harimau Malaya tersingkir seawal peringkat kumpulan manakala pencapaian terbaik ialah muncul juara edisi 2010.

(Ketua Jurulatih Malaysia, Kim Pan Gon/FAM)


Piala Dunia 2022 : De Bruyne pelik dipilih sebagai pemain terbaik perlawanan

DOHA, 24 November- Bintang Manchester City dan Belgium, Kevin De Bruyne berasa hiran setelah dipilih sebagai pemain terbaik perlawanan ketika pasukannya menewaskan Kanada dalam aksi piala dunia sambil mengatakan dia tidak tahu mengapa dia diberi trofi berkenaan." Saya tidak rasa bermain dengan baik. Saya tidak tahu kenapa saya memenangi anugerah tersebut, kata pemain tengah Manchester City itu.De Bruyne menjelaskan pasukan Belgium tidak bermain baik pada perlawanan tersebut dan tenggelam punca.

(Aksi Kevin De Bruyne selepas tamat aksi perlawanan /AFP)

Hanya pada separuh masa kedua permainan, Belgium kembali menemui rentak perlawanan dan menyerap asakan daripada pasukan Kanada.

"Pada masa separuh kedua, kami berjaya menyerap asakan kanada dan mempunyai banyak ruang. Tetapi kami tidak bermain dengan baik. Namun, sekurang-kurangnya kami menang",tambahnya lagi.Dalam perlawanan semalam, Kanada mempersia-siakan deretan peluang termasuk sepakan penalti Alphonso Davies pada perlawanan pertama piala dunia negara tersebut sejak 1986.Belgium akan bertemu Maghribi dalam perlawanan kedua ahad ini. Manakala kanada bakal berdepan naib juara piala dunia 2018, Crotia.


Piala AFF: Lee Tuck, Sergio Aguero dipanggil sertai latihan pusat Harimau Malaya

(Senarai 29 pemain yang dipanggil menyertai kem latihan pusat Harimau Malaysia / Foto FAM)

KUALA LUMPUR, 24 November- Pemain naturalisasi Lee Tuck dan Sergio Aguero menjadi antara 29 pemain dipanggil menyertai kem latihan pusat skuad Harimau Malaya kendalian jurulatih Kim Pan Gon sebagai persiapan menjelang Piala Persekutuan Bola Sepak ASEAN (AFF) 2022. Menerusi kenyataan dikeluarkan Persatuan Bolasepak Malaysia (FAM), Tuck dan Aguero masing-masing mewakili pasukan Sri Pahang FC akan menyertai kem itu bermula Selasa depan.Harimau Malaya akan turun beraksi dalam Perlawanan Antarabangsa Tier 1 yang pertama menentang Kemboja pada 9 Disember di Stadium Nasional, Bukit Jalil sebelum menentang Maldives bagi aksi kedua pada 14 Disember di Stadium Bola Sepak Kuala Lumpur, Cheras sebagai persiapan menjelang Piala  AFF kali ini.Menurut kenyataan itu, Pan Gon kemudian akan menamakan senarai akhir 23 pemain ke Piala AFF 2022.Bagi kempen Kumpulan B, Malaysia akan bertemu Myanmar di Yangon (21 Disember), Laos di Bukit Jalil (24 Disember), Vietnam di Hanoi (27 Disember) dan Singapura di Bukit Jalil (3 Januari). Jika Malaysia berjaya muncul dua pasukan teratas Kumpulan B, saingan separuh akhir akan berlangsung pada 6 atau 7 Januari dan 9 atau 10 Januari 2023 manakala aksi final secara timbal balik pula dijadualkan pada 13 dan 16 Januari depan. Terdahulu, FAM menerusi senarai awal menyenaraikan 41 pemain yang dipanggil menyertai latihan pusat namun selepas perbincangan dan persetujuan bersama yang dicapai di antara FAM, Pan Gon dan kelab-kelab terlibat, 12 pemain tidak dapat menyertai kem latihan itu atas alasan urusan peribadi, komitmen keluarga atau masalah kecederaan.Antaranya pemain Johor Darul Ta'zim (JDT), La’vere Lawrence Corbin-Ong, Muhammad Nazmi Faiz Mansor, Arif Aiman Mohd Hanapi, Muhammad Akhyar Abdul Rashid dan Matthew Davies. FAM menerusi kenyataan sama merakamkan ucapan terima kasih kepada para pemain yang sudi menerima panggilan skuad kebangsaan bagi kem latihan kali ini, biarpun ia di luar jendela Persekutuan Bola Sepak Antarabangsa (FIFA) dan pada penghujung musim bola sepak yang panjang."FAM juga ingin merakamkan ucapan terima kasih kepada semua kelab yang terlibat atas kelulusan mereka untuk melepaskan pemain masing-masing, sekali gus memberi peluang kepada pemain terbabit menyarung jersi skuad Harimau Malaya pada Piala AFF 2022 ini," menurut kenyataan itu. -BERNAMA


Piala Dunia Qatar: Sepanyol belasah Cost Rica 7-0

DOHA, 24 November- Sepanyol membelasah Costa Rica 7-0 pada aksi Kumpulan E yang berakhir awal pagi tadi.Mengelak daripada mengalami nasib seperti Argentina dan Jerman, pasukan kendalian Luis Enrique tampak begitu bersinar di Stadium Al Thumama Doha, dengan menguasai perlawanan sejak awal dan mengambil peluang tanpa belas kasihan.Hanya 11 minit  masa diambil La Roja untuk membuka jaringan, menerusi Dani Olmo pada minit ke-11, sebelum Marco Asensio menggandakan kedudukan 10 minit kemudian.Ferran Torres memastikan kedudukan selesa buat skuad La Roja apabila menyempurnakan sepakan penalti pada minit ke-31.Sepanyol turut mencatat rekod baharu sebagai pasukan pertama sejak tahun 1966 melengkapkan lebih 500 hantaran (537) sepanjang babak pertama.Bersambung babak kedua, Torres menambah jaringan untuk skuad kendalian Luis Enrique pada minit ke-54 dengan gerakan solo dalam kotak penalti Costa Rica.Sepanyol terus menghukum benteng Costa Rica apabila Gavi yang berusia 18 tahun 110 hari, menjadi pemain ketiga termuda menjaringkan gol di Piala Dunia selepas Pele (17 tahun 249 hari) dan Manuel Rosas (18 tahun 99 hari).Derita Costa Rica tidak berakhir di situ apabila dua gol lagi dijaringkan menerusi Carlos Soler dan Alvaro Morata pada minit ke-90 dan 92.Kemenangan tersebut menyaksikan Sepanyol kini mendahului kumpulan bersama Jepun yang mengejutkan Jerman 2-1 pada aksi sebelum itu.


Piala Dunia Qatar: Jepun menakjubkan benam Jerman 2-1

(Pemain Jepun meraikan kemenangan mereka ke atas Jerman di Stadium Antarabangsa Khalifa di Doha pada 23 November 2022 / AFP)

DOHA, 24 November- Jerman dimalukan Jepun apabila tewas 1-2 dalam perlawanan pembukaan Kumpulan E malam tadi.Pasukan Jerman terdahulu 'menutup mulut mereka untuk gambar pasukan sebelum perlawanan kononnya sebagai protes terhadap keputusan FIFA mengharamkan lilitan bertemakan pelangi.

Skuad kendalian Hansi Flick hadir di Qatar dengan tekanan besar, mahu mengelak dimalukan sekali lagi seperti edisi 2018, apabila gagal melepasi peringkat kumpulan, kali pertama sejak 1938, sekali pun merupakan juara bertahan ketika itu

Namun umpama dejavu, skuad Die Mannschaft kini berdepan tekanan memuncak untuk bagi baki perlawanan menentang satu lagi pasukan pilihan, Sepanyol dan Costa Rica.

Dalam saingan menentang Jepun, Jerman mendahului menerusi sepakan penalti pada separuh masa pertama menerusi Ilkay Gundogan dan sepatutnya boleh mencipta lebih banyak jaringan namun mensia-siakan beberapa peluang terhidang.Samurai Biru kekal tetap bertahan dan akhirnya berjaya menyamakan kedudukan menerusi pemain gantian Ritsu Doan pada minit ke-75.Takuma Asano kemudiannya turut mencetak nama selaku penjaring lapan minit kemudian sekali gus membuatkan stadium gamat dengan sorakan penyokong Jepun.Keputusan kekal 2-1 sehingga wisel penamat ditiup pengadil.

(Riak wajah kecewa jelas ditunjukkan pemain Jerman selepas kekalahan mereka dalam aksi bertemu Jepun di Stadium Antarabangsa Khalifa di Doha pada 23 November 2022 / AFP)

(Pasukan Jerman menutup mulut untuk gambar pasukan sebelum perlawanan kononnya sebagai protes terhadap keputusan FIFA mengharamkan lilitan bertemakan pelangi / AFP)


Enam beregu negara bakal beraksi di Jelajah Dunia Akhir BWF

(Beregu lelaki negara, Aaron Chia-Soh Wooi Yik)

KUALA LUMPUR, 23 November - Enam beregu negara disahkan layak untuk beraksi pada Jelajah Dunia Akhir Persekutuan Badminton Dunia (BWF) yang akan berlangsung di Bangkok, Thailand pada 7 hingga 11 Disember depan.

Dua beregu lelaki negara berjaya menempatkan diri ke saingan tersebut diketuai juara dunia 2022, Aaron Chia-Soh Wooi Yik.

Turut layak ialah naib juara Terbuka Australia, Ong Yew Sin-Teo Ee Yi.

Bagi saingan beregu wanita pula, cabaran akan digalas juara Terbuka Perancis, Pearly Tan-M Thinaah.

Mereka akan diiringi pasangan Vivian Hoo-Lim Chiew Sien dalam acara tersebut.

Dua beregu campuran profesional, Goh Soon Huat-Shevon Lai Jemie serta Tan Kian Meng-Lai Pei Jing turut berjaya mengesahkan tempat dalam kejohanan ini.

Sementara itu, tiada pemain perseorangan negara termasuk pemain profesional lelaki, Lee Zii Jia yang menamatkan musim ini di kedudukan kesembilan dengan 57,680 mata.

Sebanyak 24 kejohanan kelayakan berlangsung di seluruh dunia termasuk 19 Jelajah Dunia BWF sebelum kejohanan akhir musim itu berlangsung di Bangkok.


KUALA LUMPUR, 23 November- Agensi Anti Doping Malaysia (Adamas sedang melakukan siasatan ke atas 1 sampel doping yang didapati berstatus 'Atypical Finding' yang diambil semasa Sukma ke-20 MSN pada September lalu.Dalam satu kenyataan Kementerian Belia dan Sukan (KBS) memaklumkan sebanyak 252 sampel telah diambil semasa temasya itu berlangsung.251 analisis sampel atlet didapati negatif manakala hanya satu didapati berstatus tersebut."Siasatan sedang dijalankan oleh pihak Agensi berkenaan bersama makmal yang bertanggungjawab. "Keseluruhan sampel urin atlet ini telah dihantar ke Makmal Anti-Doping Doha,Qatar (Anti-Doping Lab Qatar - ADLQ), sebuah makmal yang diiktiraf oleh World Anti-Doping Agency (WADA) bagi tujuan analisis dan penilaian modul Steroidal Passport, Athlete Biological Passport (ABP)," menurut kenyataan itu.Kesemua sampel telah dikendalikan selaras dengan peruntukan yang terkandung dalam Peraturan AntiDoping ADAMAS 2021 yang mana hak atlet telah diberi keutamaan semasa pengujian kawalan doping dilaksanakan.

(Adamas siasatan sampel doping berstatus 'Atypical Finding')


Cristiano Ronaldo sah tinggalkan Manchester United

LONDON, 23 November - Cristiano Ronaldo sah meninggalkan Manchester United berkuat kuasa serta merta.Ia selepas mendapat persetujuan kelab terkemuka Liga Perdana Inggeris yang dipercayai susulan temu bualnya baharu-baharu ini yang sempat menimbulkan kontroversi.Kapten Portugal itu mengkritik bekas rakan sepasukan termasuk pengurus kelab, Erik ten Hag kerana merasakan dirinya dikhianati.Meski mengakui masih menyayangi kelab yang telah menjulang namanya sebelum ini, ujarnya keputusan tersebut perlu diambil demi masa depan kerjayanya.Ronaldo, 37, menyertai semula Manchester United Ogos lalu, dengan kontrak bernilai 500,000 pound bersamaan RM2.7 juta seminggu.Namun keserasian bermain di bawah pengendali asal Belanda, Erik ten Hag kian menekan setelah Ronaldo lebih kerap memanaskan bangku simpanan berbanding beraksi di padang.Sementara itu, desas-desus hasrat pemilik kelab Manchester United untuk menjual kelab gergasi Liga Perdana Inggeris itu kian bertiup kencang susulan keputusan Old Trafford melepaskan Ronaldo.Dalam satu kenyataan oleh Lembaga Pengarah, kelab sedang membuat pertimbangan terhadap semua alternatif strategik, termasuk pelaburan baharu ke dalam kelab, penjualan atau transaksi lain yang membabitkan syarikat.Sejak Glazer yang berasal dari Amerika Syarikat memiliki kelab itu, prestasi MU merudum mengakibatkan peminat memprotes hampir sepanjang masa.United tidak memenangi kejuaraan EPL sejak 2013 pada tahun terakhir Alex Ferguson sebagai pengurus.Lima pengurus datang dan pergi di Old Trafford dalam tempoh sembilan tahun namun gagal menghampiri kejayaan Ferguson.-AFP


Perancis tampil garang tewaskan Australia, 4-1

DOHA, 23 November- Skuad Les Blues tampil garang menewaskan Australia, 4-1 dalam aksi pertama Piala Dunia Qatar 2022.Kemenangan itu juga turut menyaksikan penyerang Perancis, Olivier Giroud berjaya menyamai rekod legenda Perancis, Thierry Henry yang meledak 51 gol dalam karier antarabangsa.Giroud berjaya menjaringkan dua gol dalam perlawanan tersebut untuk membantu pasukan mengutip tiga mata sekali gus menjadi pendahulu dalam Kumpulan D.Perlawanan yang berlangsung di Stadium Al Janoub menyaksikan Australia terlebih dahulu membuka tirai jaringan pada minit ke-8 menerusi Craig Goodwin.Bagaimanapun, Perancis tidak membenarkan situasi itu kekal lama selepas hantaran lintang Theo Hernandez disudahkan Adrien Rabiot dengan gol tanduk.Lima minit kemudian, Perancis menambah jaringan kedua menerusi pemain tertua Les Blues, Giroud gara-gara kesilapan pemain Australia yang gagal menampan baik bola ketika menyerang. Babak kedua perlawanan terus menyaksikan Perancis terus mendominasi penguasaan bola.Ketika pemain Australia cuba untuk bangkit, bintang PSG, Kylian Mbappe menghukum mereka dengan jaringan ketiga.Giroud yang terus memanfaatkan peluang bermain selepas rakan penyerangnya, Karim Benzema diketepikan akibat kecederaan apabila berjaya menggandakan jaringan keduanya untuk menoktahkan kemenangan mutlak pasukan kendalian, Didier Deschamps itu."Ia bukan sesuatu yang membebankan dirinya. Apa yang lebih penting adalah apa yang dilakukannya di atas padang. Dia aset yang penting untuk kami."Dia sangat berguna dalam cara dia berhubung dengan semua pemain lain di bahagian serangan dan pasukan," kata jurulatih Perancis Didier Deschamps.Perancis selepas ini dijadualkan bertemu Denmark pada 27 November untuk aksi kedua di Stadium 974.-AFP

(Bintang PSG, Kylian Mbappe turut menjaringkan gol menentang Australia/AFP)


Piala Dunia Qatar 2022 :Jerman dan Sepanyol mulakan misi menebus maruah

DOHA, 23 November- Jerman bakal memulakan misi menebus maruah pada rabu selepas kempen memalukan pada 2018 lalu.Sementara Sepanyol dan Croatia turut memulakan sepak mula perlawanan pertama berdepan Costa Rica dan Maghribi.Kekalahan mengejut Argentina kepada Arab Saudi membuatkan skuad jerman berwaspada menjelang pertemuan menentang wakil Asia, Jepun.Pada edisi 2018, Jerman yang ketika itu diletakkan sebagai juara bertahan tersingkir awal di peringkat kumpulan selepas hanya menduduki tempat ketiga."Kekalahan empat tahun dahulu merupakan sesuatu yang teruk. kami menunggu begitu lama saat ini," kata pemain tengah Joshua Kimmich.Menurut Kimmich, pasukan Jerman perlu memenangi perlawanan pertama bagi mengembalikan moral pemain."Perlawanan pertama adalah sangat penting memandangkan kami tewas pada perlawanan terakhir EURO dan tidak memenangi kejohanan tersebut. Kami berharap kami menang perlawanan menentang Jepun", katanya kepada media.Sementara itu, Sepanyol pula berharap mampu membuat penampilan sempurna selepas edisi di Rusia empat tahun lalu.

(Luis Enrique, Ketua Jurulatih Sepanyol /AFP)

Pasukan 'La roja' itu dikejutkan dengan pemecatan jurulatih Julen Lepetegui yang menerima tawaran kelab Real Madrid sebagai jurulatih ketika masih membimbing skuad tersebut.-AFP

Skuad yang dianggap paling muda itu kini dikemudi oleh Luis Enrique yang menyisihkan pemain paling berpengalaman, Sergio Ramos."ia adalah sesuatu yang positif kerana pemain muda ini memberi tenaga buat pasukan. Kami cuba menguruskan mereka berdasarkan pengalaman yang ada", kata Luis Enrique.-AFP


Nafuzi puas hati pencapaian skuad Penyu

KUALA NERUS, 22 November- Ketua Jurulatih Terengganu FC (TFC), Nafuzi Zain tetap berbangga dengan pencapaian skuadnya musim ini walaupun misi untuk menjulang Piala Malaysia terkandas di peringkat separuh akhir.Menurut pengendali muda berusia 44 tahun itu, anak buahnya telah berjuang habis-habisan untuk memastikan TFC mara ke pentas akhir, namun tuah ternyata tidak menyebelahi skuad Penyu selepas tewas dengan agregat 2-3 di tangan Selangor FC.Kekalahan itu katanya turut membantutkan hasrat TFC untuk melakar rekod yang lebih cemerlang musim ini selepas merangkul gelaran naib juara Piala FA, kedudukan kedua Liga Super dan bakal beraksi di pentas bola sepak antarabangsa, Piala Konfederasi Bola Sepak Asia (AFC) tahun depan."Kami telah mencuba sehabis baik untuk mara ke final sebagai hadiah terakhir buat penyokong. Tetapi kita terpaksa akur dengan kualiti pasukan lawan. "Terima kasih kepada semua penyokong yang sentiasa bersama saya dari awal hingga akhir, tidak kira dalam apa jua keadaan menang atau kalah," katanya pada sidang media selepas perlawanan separuh akhir kedua Piala Malaysia menentang Selangor di Stadium Sultan Mizan Zainal Abidin (SSMZA) di sini, malam tadi. Pada perlawanan itu TFC berjaya menundukkan skuad The Red The Giants dengan keputusan 1-0 menerusi gol Kipre Tchetche pada minit ke-35, namun gagal layak ke final selepas ketinggalan dengan agregat 2-3.Menurut Nafuzi, beliau juga berasa sedikit terkilan kerana gagal membawa TFC ke pentas final Piala Malaysia pada tahun terakhirnya di bumi Darul Iman."Saya akan merindui Terengganu, meninggalkan mereka semua selepas tujuh tahun bukan sesuatu yang mudah, tapi saya terpaksa demi memajukan karier," katanya yang masih belum mendedahkan hala tujunya musim depan.Sementara itu, pengendali berpengalaman Selangor, Tan Cheng Hoe berkata skuadnya akan melakukan persiapan rapi untuk menghadapi pasukan Johor Darul Ta'zim (JDT) di perlawanan akhir pada 26 November ini.

Beliau yang pernah melatih pasukan kebangsaan berkata walaupun laluannya kelihatan sukar, skuad The Red Giants akan cuba memberi persembahan terbaik dalam misi menjulang kejuaraan selepas kali terakhir Selangor memenangi piala berprestij itu pada 2015."Kita sedar JDT dah banyak menang piala dan prestasi mereka cukup konsisten."Tetapi saya masih menaruh harapan untuk menang. Dalam perlawanan akhir apa sahaja boleh jadi, yang penting setiap pemain perlu fokus menentang JDT," katanya. -BERNAMA


Piala Dunia: Southgate kecewa benteng pertahanan rapuh, perkemas posisi sebelum bertemu AS

DOHA, 23 November - Ketua jurulatih England, Gareth Southgate memuji aksi anak buahnya yang berjaya membelasah Iran 6-2 pada aksi pembukaan Kumpulan B di Qatar, kelmarin.Bagaimanapun Southgate mengakui pasukannya perlu memperbaiki kelemahan di benteng pertahanan sebelum turun bertemu Amerika Syarikat (AS), Sabtu ini.Dalam aksi tersebut, England mencatat kemenangan pertama menerusi dua jaringan Bukayo Saka dan satu jaringan masing-masing oleh Jude Bellingham, Raheem Sterling, Marcus Rashford dan Jack Grealish.Namun, dua gol Iran menerusi Mehdi Taremi membuatkan Southgate sedikit kecewa tentang kerapuhan benteng pertahanan mereka.

"Semestinya kami gembira kerana memulakan kejohanan ini dengan kemenangan dan kami juga puas hati dengan cara kami menyerang. Kami tahu Iran pasukan yang sukar ditembusi, jadi pujian harus diberi kepada pemain kami. "Namun, saya juga tidak gembira apabila kami bolos dua gol dengan cara yang tidak sepatutnya. Kami perlu perkemaskan lagi posisi ini dengan lebih baik dan juga beberapa aspek lain sebelum bertemu Amerika Syarikat," kata Southgate.Keputusan itu menyaksikan England yang mara ke separuh akhir pada edisi 2018 di Rusia, kini medahului Kumpulan B dengan 3 mata.The Three Lions akan berdepan Amerika Syarikat (AS), awal pagi Sabtu ini selepas pasukan Amerika Tengah itu seri 1 sama dengan Wales.-AFP


Selangor mara ke final bertemu JDT

KUALA NERUS, 22 November- Selangor FC berjaya mara ke perlawanan akhir Piala Malaysia dengan keputusan agregat 3-2 selepas menewaskan Terengganu FC (TFC) 1-0 dalam aksi separuh akhir kedua penuh dramatik di Stadium Sultan Mizan Zainal Abidin (SSMZA) di sini, malam tadi.Selangor FC akan bertemu Johor Darul Ta’zim (JDT) di pentas final.Pada babak pertama perlawanan menyaksikan dominasi oleh tuan rumah yang terlebih dahulu melakukan percubaan menerusi kapten pasukannya, Kipre Tchetche pada minit ke-12.Bagaimanapun, percubaan tersebut gagal membuahkan hasil apabila rembatan Tchetce sedikit melepasi palang.Pasukan pelawat tanpa berlengah terus melakukan serangan balas dan turut memperoleh peluang pada minit ke-13, sayangnya rembatan Herlison Caion hasil hantaran Htet Aung tersasar ke sebelah kiri gawang.Pada minit ke-22, skuad Penyu beroleh satu lagi peluang, namun rembatan dari luar kotak penalti Manuel Ott tersasar ke sebelah kanan gawang gol.Bagaimanapun, asakan bertali arus oleh pasukan tuan rumah akhirnya berjaya merobohkan tembok pertahanan skuad The Red Giants, sekali gus menceriakan lebih 33,000 penyokong tuan rumah.Tchetche berhasil membolosi gawang lawan selepas menyudahkan hantaran silang Mohamad Faisal Abdul Halim pada minit ke-35.Berbekalkan momentum sedia ada, Mohamad Faisal kemudian menguji ketahanan penjaga gol Selangor, Mohd Khairulazhan Mohd Khalid selang seminit kemudian namun tindakan spontannya berjaya menepis sepakan padu pemain tersebut.Bersambung babak kedua, skuad Penyu yang mengatur semula gerakan hampir menambah jaringan pada minit ke-56, namun gol kedua yang dijaringkan Tchetche dibatalkan berikutan ofsaid.

Ketua Jurulatih Selangor FC Tan Cheng Hoe gembira selepas pasukannya mara ke Akhir Piala Malaysia 2022 selepas menundukkan Terengganu FC dengan agregat 3-2 di Stadium Sultan Mizan Zainal Abidin malam tadi / FOTO BERNAMA

Ketinggalan 0-1, Selangor selaku juara 33 kali bangkit menggandakan asakan dan hampir mencipta jaringan pada minit ke-66, namun rembatan kapten pasukan, Brendan Gan sedikit tersasar melewati gawang.Terengganu yang terdesak untuk mendapatkan satu gol tambahan melakukan asakan demi asakan, namun gagal hingga memasuki tambahan masa tujuh minit bagi masa kecederaan sehingga keputusan kekal dengan Selangor menang secara agregat.Kali terakhir skuad The Red Giants mara ke peringkat akhir Piala Malaysia ialah pada 2016 apabila tewas bertemu Kedah.


MHC sasar skuad senior hoki negara ke separuh akhir Kejohanan Piala Negara-negara 2022

BUKIT JALIL, 22 November- Sasaran layak ke peringkat separuh akhir diletakkan oleh Konfederasi Hoki Malaysia (MHC) terhadap skuad senior lelaki negara dalam penampilan sulung di Kejohanan Piala Negara-negara 2022 yang membuka tirai hujung bulan ini.Pengerusi Jawatankuasa Pengurusan Kebangsaan, Datuk Najmi Razak berkata, seramai 20 orang pemain disenaraikan ke kejohanan yang bakal berlangsung di Potchefstroom, Afrika Selatan itu.Tambah beliau, daripada jumlah tersebut, Malaysia akan menampilkan empat pemain yang tidak beraksi pada Piala Sultan Azlan Shah 2022 iaitu Adrian Andy Albert, Syarman Mat Tee, Muhamad Ramadan Rosli dan Faizal Saari yang baru sahaja pulang daripada kelab hoki Belanda, ZSV Schaerweijde.Menurut Datuk Najmi, The Speedy Tigers adalah pasukan yang mempunyai ranking tertinggi dalam kalangan lapan pasukan bertanding, iaitu di tangga ke-10 dunia."MHC ingin lihat pasukan ini layak ke separuh akhir dahulu, pertama sekali untuk menjuarai kumpulan.Selepas itu perlawanan akan bertukar, separuh akhir dan akhir berbeza, temponya tidak sama," katanya dalam sidang media di sini.

Kejohanan itu bakal membuka tirai pada 28 November sehingga 4 Disember.Malaysia diundi dalam kumpulan B bersama Kanada, Korea Selatan dan Jepun dengan dua pasukan teratas setiap kumpulan akan ke separuh akhir.


Piala Dunia: Kapten pasukan Eropah tidak pakai lilitan 'One Love'

(Contoh lilitan 'One Love' yang dipakai oleh ketua pasukan/IHSAN FIFA)

DOHA, 21 November- England, Jerman dan lima pasukan Eropah lain yang beraksi di Piala Dunia Qatar tidak akan memakai lilitan bertemakan pelangi 'One Love' bagi menyokong lesbian, gay, biseksual dan transgender (LBGT).Ia berikutan amaran tindakan disiplin daripada FIFA yang dikeluarkan persekutuan bola sepak itu.“FIFA menegaskan bakal mengenakan tindakan termasuk menggantung mana-mana ketua pasukan yang memakai lilitan lengan di padang permainan,” kata mereka dalam satu kenyataan.Di bawah peraturan FIFA, pemain yang memakai kit yang tidak dibenarkan oleh badan induk dunia bola sepak boleh dilayangkan kad kuning.Jika pemain itu kemudian dilayangkan kad kuning kedua, mereka akan dibuang padang.rekaan lilitan lengan khas untuk dipakai oleh ketua pasukabn England, Harry Kane dan kapten Jerman, Manuel Neuer, direka sebagai sebahagian daripada kempen yang didakwa untuk menggalakkan keterangkuman.

(Bola rasmi Piala Dunia Qatar 2022/IHSAN FIFA)

Tali lengan telah dilihat secara meluas sebagai protes terhadap undang-undang di negara tuan rumah Qatar, di mana homoseksual tidak dibenarkan. "Sebagai persekutuan kebangsaan, kami tidak boleh meletakkan pemain kami dalam kedudukan di mana mereka boleh menghadapi sekatan atau digantung jadi kami telah meminta kapten supaya tidak memakai lilitan lengan dalam perlawanan Piala Dunia FIFA," menurut kenyataan persekutuan sukan England, Wales. , Belgium, Denmark, Jerman, Belanda dan Switzerland.-AFP


Messi dijangka kemudi Argentina untuk atasi Arab Saudi

(Lionel Messi (kiri) dan pakar terapi fizikal Luis Garcia mengambil bahagian dalam sesi latihan di Universiti Qatar di Doha/IHSAN FIFA)

DOHA, 21 November- Laluan permulaan Argentina nampak mudah bagi saingan kempen Piala Dunia, berdasarkan prestasi semasa selain rekod buruk Arab Saudi dalam perlawanan pembukaan.Wakil Amerika Selatan itu tidak tewas dalam 36 perlawanan dan diperkuat dengan penjaring terbanyak mereka, Lionel Messi yang tampil dalam Piala Dunia buat kali kelima dan terakhir.Messi masih memburu kejuaraan Piala Dunia bagi meletakkan dia sebaris dengan legenda, Diego Maradona.Jurulatih, Lionel Scaloni berkata, pengurusan pasukan sedaya upaya cuba mengurangkan tekanan ke atas tonggak utama pasukan itu."Saya sentiasa melihat dia bersemangat untuk menikmati kancah Piala Dunia."Dia kelihatan gembira bersama rakan sepasukan, pada sesi latihan dan sepanjang proses bersama skuad kebangsaan." katanya.Sementara itu, Arab Saudi berada 48 anak tangga di belakang Argentina dan tewas di tangan Venezuela, Colombia dan Croatia dalam beberapa siri aksi persahabatan.Rekod mereka pada aksi pembukaan Piala Dunia juga buruk di mana mereka tewas 5-0 di tangan Rusia pada 2018 dan 8-0 di tangan Jerman pada 2002.Bagaimanapun, mereka yang tampil buat kali keenam pada Piala Dunia mara ke pusingan 16 terbaik pada 1994 mengesahkan tiket ke Qatar dengan mengungguli kumpulan mereka di atas Jepun.

(Penyerang Argentina Lionel Messi mengambil bahagian dalam sesi latihan di Universiti Qatar /IHSAN FIFA)

"Saya lihat negara yang penuh dengan pemain muda dan berbakat. Kita berjaya mencapai sasaran pertama."Jadi kita perlu terus bekerja keras mencapai misi seterusnya," kata jurulatih Arab Saudi, Herve Renard. -REUTERS


Perselisihan Ronaldo-Man Utd tidak jejas skuad kebangsaan Portugal

DOHA, 21 November- Cristiano Ronaldo memberi jaminan bahawa perselisihannya dengan Manchester United tidak akan menjejaskan prestasi pasukan Portugal dalam kejohanan Piala Dunia 2022 di Qatar."Saya tidak ragu bahawa episod baru-baru ini, wawancara itu, dan episod lain dengan pemain lain yang kadang-kadang berlaku, kadang-kadang boleh menggoncang pemain tetapi tidak akan menggegarkan pasukan," kata Ronaldo dalam sidang media di kem Portugal di sini.Bintang berusia 37 tahun itu dalam temu bual dengan wartawan Britain, Piers Morgan minggu lalu mendakwa dia dikhianati kelabnya dan Pengurus United, Erik ten Hag.Walaupun menjadi penjaring terbanyak Manchester United musim lalu, dia hanya menjadi pemain gantian musim ini.Ronaldo diketepikan dalam perlawanan Liga Perdana Inggeris menentang Chelsea yang berkesudahan seri 1-1 selepas enggan masuk sebagai pemain gantian menentang Tottenham bulan lalu.Pemenang Ballon d'Or lima kali itu kekal sebagai peneraju pasukan kebangsaan Portugal walaupun bergelut di peringkat kelab dan berharap akan terus bermain hingga berusia 40 tahun. -AFP

(Cristiano Ronaldo memberi jaminan bahawa perselisihannya dengan Manchester United tidak akan menjejaskan prestasi pasukan Portugal dalam kejohanan Piala Dunia 2022/Ihsan FIFA)


Piala Dunia Qatar 2022: Tiga juta tiket terjual

(Kaunter penjualan  tiket berhampiran pasar Souq Waqif di Doha bagi kejohanan bola sepak Piala Dunia Qatar 2022./IHSAN FIFA)

DOHA, 21 November- Hampir tiga juta tiket Piala Dunia Qatar 2022 sudah dijual, dengan Persekutuan Bolasepak Antarabangsa (FIFA) mendedahkan temasya itu membantu melonjakkan pendapatan mereka sejak empat tahun lalu kepada AS$7.5 bilion (RM34.3 bilion).Jurucakap FIFA memberitahu AFP bahawa 2.95 juta tiket sudah dijual sehingga hari perasmian, malam tadi.Pembukaan Piala Dunia jelas membawa kepada lonjakan peminat untuk menyaksikan 64 perlawanan sepanjang 29 hari walaupun publisiti negatif terhadap Qatar selaku tuan rumah.Peminat dilihat berbaris di luar pusat tiket FIFA di Doha dan ada yang merungut terpaksa menunggu lama untuk memasuki platform jualan tiket dalam talian.

(Antara persembahan dalam acara pembukaan Piala Dunia 2022 di Stadium Al Bayt, Al Khor, Qatar/IHSAN FIFA)

Jurucakap itu berkata, Qatar, Arab Saudi, Amerika Syarikat, Mexico, Britain, Emiriah Arab Bersatu, Argentina, Perancis, India dan Brazil adalah antara negara tertinggi membeli tiket.Presiden FIFA, Gianni Infantino memberitahu ketika persidangan sebelum ini bahawa pendapatan empat tahun badan dunia itu dianggarkan mencecah RM34.3 bilion menjelang akhir tahun.Pendapatan yang diraih itu adalah AS$1 bilion (RM4.5 bilion) lebih tinggi daripada yang diramalkan empat tahun lalu. - AFP


Tyler Adams Kapten Amerika di Qatar

DOHA, 21 November- Tyler Adams dinamakan sebagai kapten pasukan bola sepak Amerika Syarikat menjelang perlawanan pembukaan Piala Dunia menentang Wales hari ini, sekali gus menjadikan beliau kapten termuda sejak Walter Bahr pada 1950.Ketua jurulatih pasukan Gregg Berhalter mengesahkan perkara tersebut pada sidang media semalam.Adams, 23, pemain tengah tempatan akademi New York Red Bulls dan mula menjadi pemain profesional pada usia 16 tahun.Beliau menyertai RB Leipzig dari Bundesliga pada Januari 2019 dan telah berpindah ke kelab Liga Perdana Leeds United pada musim panas ini.

Adams membuat penampilan sulung dengan pasukan kebangsaan pada 2017 dan telah membuat 32 penampilan antarabangsa sejak itu.Purata umur barisan pemain utama pasukan Amerika ialah 25 tahun, menjadikanya pasukan kedua termuda dalam kalangan 32 pasukan, selepas Ghana. - AFP


Sanchez akur kekalahan Qatar, janji bangkit pada perlawanan seterusnya

(Pengendali Qatar, Felix Sanchez akur kekalahan kepada pasukan Ecuador/ AFP)

AL KHOR, 21 November - Pengendali Qatar, Felix Sanchez menyifatkan pasukannya masih merasai sokongan para peminat walaupun ribuan penyokong beredar selepas tuan rumah Piala Dunia itu ketinggalan 2-0 kepada Ecuador pada aksi pembukaan di Stadium Al Bayt.Skuad kendalian Sanchez itu dihukum atas kegugupan mereka pada babak pertama di mana kapten Ecuador, Enner Sanchez meledak dua gol, termasuk satu sepakan penalti.Kekalahan itu menyaksikan Qatar menjadi tuan rumah pertama yang tewas pada perlawanan pembukaan dalam sejarah 92 tahun kejohanan berkenaan.

(Stadium Al Bayt yang lengang selepas pasukan Qatar ketinggalan kepada Ecuador, 0-2 pada separuh masa pertama perlawanan pembukaan Piala Dunia 2022/AFP)

"Kami merasai sokongannya. Saya harap penyokong akan lebih berbangga pada perlawanan seterusnya. Mereka sedar kami mampu lakukan lebih baik."Kami sedar perkara seperti ini akan berlaku, kami akan belajar daripada kesilapan."Perasaan gugup menghukum kami, kami bermula dengan teruk. Kami tidak dapat melakukan hantaran dengan betul."Pertahanan juga longgar. Pasukan tidak seimbang dan ia menyukarkan kami. Apabila anda bermain dengan pasukan pada tahap ini, anda akan menerima padah," kata Sanchez.Qatar bakal bertemu Senegal untuk perlawanan seterusnya dalam Kumpulan A pada Jumaat ini. - AFP


Qatar tewas kepada Ecuador pada perlawanan pembukaan Piala Dunia 2022

(Para pemain Ecuador meraikan kemenangan menewaskan pasukan tuan rumah, Qatar 2-0pada perlawanan pembukaan Piala Dunia 2022/ AFP)

AL KHOR, 21 November - Perlawanan pembukaan Piala Dunia 2022 menyaksikan tuan rumah, Qatar tewas 0-2 menentang Ecuador di Stadium Al Bayt. Dalam aksi tersebut kapten pasukan Ecuador, Enner Valencia cemerlang meledak dua gol dalam aksi pertama kumpulan A.Ecuador seharusnya mendahului seawal minit ketiga namun tandukan Valencia dinafikan menerusi keputusan VAR. Bagaimanapun keputusan itu langsung tidak menjejaskan rentak permainan skuad kendalian Gustavo Julio Alfaro apabila berjaya membuka jaringan selepas Valencia dijatuhkan pertahanan Saad Al Sheeb dalam kotak penalti.

Valencia tenang menyudahkan sepakan penalti berkenaan untuk meletakan Ecuador dihadapan pada minit ke-16.Valencia sekali lagi mengandakan jaringan pada minit ke 31 menerusi tandukan selepas memanfaatkan hantaran silang Angel Preciado. Keputusan 2-0 kekal sehingga tamat permainan.Selepas ini, Qatar dijadual menentang Senegal manakala Equador akan bertemu Belanda.


Piala Dunia Qatar 2022 dibuka secara rasmi

(Pembukaan Piala Dunia Qatar 2022 berlangsung secara rasmi di Stadium Al Bayt, Al Khor)

AL KHOR, 21 November - Pembukaan Piala Dunia Qatar 2022 berlangsung secara rasmi di Stadium Al Bayt, di sini malam tadi.Ia bertemakan kebersamaan untuk seluruh umat manusia, melangkaui perbezaan melalui kemanusiaan, rasa hormat dan inklusi. Inti patinya adalah sukan bola sepak memungkinkan umat manusia untuk bersatu.Acara pembukaan Piala Dunia 2022 menampilkan persembahan pertunjukan selama 30 minit dengan aksi utama menampilkan lagu Dreamers nyanyian bintang K-Pop, Jung Kook dari BTS yang turut menyemarakkan acara tersebut.

(Acara pembukaan turut diserikan dengan kehadiran maskot Piala Dunia Qatar, La'eeb)

Acara pembukaan turut diserikan dengan kehadiran maskot Piala Dunia Qatar, La'eeb.Pelakon terkenal, Morgan Freeman turut tampil ke atas pentas dan bercakap tentang penyatuan. Acara ini turut memberi penghargaan kepada 32 pasukan yang bersaing, tuan rumah Piala Dunia sebelumnya dan sukarelawan acara.


Piala Dunia 2022: RTM kongsi keterujaan bersama rakyat Malaysia

(Antara aktiviti yang diadakan sempena program Layan World Cup@RTM di Angkasapuri, malam tadi)

KUALA LUMPUR, 21 November - Radio Televisyen Malaysia (RTM) berkongsi keterujaan bersama seluruh rakyat Malaysia bagi menyaksikan perlawanan pembukaan kejohanan bola sepak Piala Dunia 2022.Warga kerja RTM hadir memeriahkan program Layan World Cup@RTM bersempena RTM sebagai Penyiar Berlesen Piala Dunia FIFA Qatar 2022 yang bermula sekitar pukul 10.30 malam tadi di Angkasapuri, di sini.Hadir sama Ketua Pengarah Penyiaran, Datuk Che Roslan Che Daud.

Antara acara menarik dalam program berkenaan adalah sepak sampai bola kena, foosball serta gerai-gerai makanan.RTM tampil menyiarkan 41 perlawanan Piala Dunia 2022 iaitu 27 siaran langsung dan 14 siaran tertunda.Kesemua perlawanan ini boleh ditonton secara percuma di saluran TV2, TV Okey dan Saluran Sukan RTM serta penstriman langsung melalui RTMKlik.


JDT selesa benam Sabah untuk layak ke saingan akhir Piala Malaysia dua musim berturut-turut

(Pemain JDT, Arif Aiman Mohd Hanapi dicabar pemain pertahanan Sabah FC, Gerald Gadit pada perlawanan Piala Malaysia 2022 di Stadium Sultan Ibrahim/ Foto BERNAMA)

ISKANDAR PUTERI, 21 November - Johor Darul Ta’zim (JDT) mengesahkan kemaraan ke saingan akhir Piala Malaysia untuk musim kedua berturut-turut selepas mencatat kemenangan agregat 4-1 berdepan Sabah FC.Dalam perlawanan separuh akhir kedua di Stadium Sultan Ibrahim di sini, malam tadi, ketiga-tiga penyerang JDT Bergson Da Silva, Fernando Forestieri dan Muhammad Syafiq Ahmad masing-masing membuktikan ketajaman mereka apabila mencetak nama sebagai penjaring dalam membantu skuad Harimau Selatan merakam kemenangan 3-1 di laman sendiri.Selepas hanya meraih kemenangan 1-0 pada perlawanan separuh akhir pertama di Stadium Likas, Kota Kinabalu Selasa lepas, JDT tampil lebih garang malam ini dan berpeluang mendahului seawal minit keenam, namun penjaga gol Damien Lim cekap menyelamatkan percubaan Bergson dalam situasi satu lawan satu.Tiga minit kemudian, giliran Forestieri menguji ketangkasan Damien menerusi percubaan jarak jauh yang berjaya ditepis keluar sebelum penjaga gol itu sekali lagi dipaksa bekerja keras menyelamatkan rembatan padu Bergson dari luar kotak penalti pada minit ke-29.Bagaimanapun, Damien tertewas jua selepas Bergson yang tidak dikawal tenang menanduk bola hantaran La'vere Corbin-ong dari sebelah kiri pada minit ke-35 sekali gus meledak jaringan keenam dalam kempen Piala Malaysia.Skuad bimbingan Hector Bidoglio menggandakan kedudukan enam minit berselang menerusi Forestieri berpunca hantaran jauh Mohd Afiq Fazail yang menuju tepat ke kaki Arif Aiman Mohd Hanapi di dalam kotak penalti untuk membuat umpanan kepada Forestieri yang tenang melepaskan rembatan.

(Pemain JDT, Bergson Gustavo Silveira da Silva dihalang dua pemain pertahanan Sabah FC, Rawilson Batul dan Gerald Gadit pada perlawanan Piala Malaysia 2022 di Stadium Sultan Ibrahim/ Foto BERNAMA)

Arif Aiman terlepas peluang keemasan untuk meledak jaringan ketiga JDT selepas rembatan dari jarak dekatnya diselamatkan Damien pada masa kecederaan babak pertama.Bersambung babak kedua, Sabah, di bawah kendalian Datuk Ong Kim Swee berjaya tampil dengan permainan lebih kemas dan tidak menunggu lama untuk menyumbat gol pertama pada minit ke-47 selepas Taiki Kagayama menyambar bola tangkapan tidak kemas ketua pasukan JDT Mohd Farizal Marlias.Skuad Sang Badak sekali lagi melancarkan serangan berbahaya dengan kali ini penyerang veteran dan bekas pemain kebangsaan Mohd Amri Yahyah terlepas peluang keemasan selepas tandukannya tersasar pada minit ke-52.Di penghujung permainan, pemain gantian Muhammad Safawi Rasid gagal menyempurnakan sepakan penalti dengan sepakan beliau melambung tinggi, namun JDT tetap berjaya menjaringkan gol ketiga selepas Muhammad Syafiq menolak masuk hantaran lintang rakan sepasukan pada masa kecederaan.JDT yang juga juara Liga Super sembilan kali berturut-turut, muncul juara Piala Malaysia pada 2017 dan 2019 sejak penubuhan kelab itu pada 2013. Edisi lepas menyaksikan JDT tewas di final kepada Kuala Lumpur (KL) City FC 2-0 sementara bagi edisi 2020 saingan dibatalkan disebabkan pandemik COVID-19. -BERNAMA


Tiada pengganti Benzama dalam skuad 'Les Blues'-Deschamps

DOHA, 20 November- Juara bertahan Piala Dunia, Perancis tidak akan menggantikan Karim Benzema yang cedera dalam skuad tersebut kata jurulatih Didier Deschamps.Benzema diketepikan selepas mengalami kecederaan peha kiri pada sesi latihan semalam.Situasi tersebut merupakan tamparan buat skuad tersebut dalam usaha mempertahankan kejuaraan yang dimenangi ketika di Rusia pada tahun 2018.

(Aksi Karim Benzema mewakili Perancis ketika Kejohanan Liga Negara-Negara UEFA /AFP)

Deschamps berkata dia tidak akan memanggil pengganti penyerang Real Madrid itu walaupun peraturan Persekutuan Bola Sepak Dunia (FIFA) membenarkan pasukan Perancis berbuat demikian.Menurut jurulatih tersebut, meskipun ketiadaan Benzema merencatkan sedikit perancangan pasukan,dia tetap yakin dengan kualiti yang ada pada skuad 'Les Blues'."kami mempunyai skuad berkualiti dengan pemain yang tahu apa yang menanti mereka. Saya mempunyai keyakinan terhadap mereka," katanya kepada media TF1 Perancis.Sementara itu, Benzema mengumumkan penarikan dirinya dalam skuad Perancis melalui instagram peribadinya."Saya tidak pernah berputus asa dalam hidup saya. Namun saya harus fikirkan kebaikan buat pasukan. Terima kasih untuk kata-kata semangat yang dikirim", jelasnya.Persiapan pasukan Perancis sebelum ini telah dilanda masalah dengan beberapa pemain dilanda kecederaan.Deschamps sebelum ini yakin Benzema sempat pulih sebelum perlawanan pertama peringkat kumpulan terpaksa menerima hakikat kecederaan Benzema tidak membenarkannya beraksi buat skuad Perancis pada kejohanan Piala Dunia kali ini.Pada kejohanan kali ini, Perancis diundi bersama-sama Australia,Denmark dan Tunisia didalam kumpulan D.-AFP


Piala Dunia Qatar 2022 :Lukaku bakal terlepas perlawanan peringkat kumpulan

DOHA, 20 November-Penyerang Romelu Lukaku disahkan tidak akan bermain mewakili Belgium pada peringkat kumpulan sekurang-kurangnya sehingga perlawanan terakhir menentang Croatia.Lukaku dilaporkan tidak menyertai sesi latihan bersama pasukan sejak tiba di Qatar, jumaat lalu dan senang menjalani proses pemulihan daripada kecederaan 'hamstring'.Lukaku, penjaring terbanyak sepanjang zaman Belgium dengan 68 gol dalam 102 penampilan dipanggil bagi memperkuatkan pasukan oleh jurulatih Roberto Martinez meskipun menyedari penyerang tersebut tidak cergas bagi mewakili 'Red Devils'.

(Penyerang Belgium, Romelu Lukaku tiba di Qatar bagi Piala Dunia 2022 /AFP)

Pemain berusia 29 tahun itu dilihat bergelut di kelabnya, Inter Milan selepas melalui musim suram bersama Chelsea sebelumnya.

Dia bagaimanapun hanya bermain dua kali buat Inter Milan sebelum mengalami kecederaan pada perlawanan menetang Lazio Ogos lalu.Belgium diletakkan sebagai pasukan pilihan di dalam kumpulan F bersama Croatia, Kanada dan Maghribi.Pada edisi piala dunia di Rusia empat tahun lalu, Belgium berjaya mara ke separuh akhir kejohanan sebelum tewas kepada Perancis dengan jaringan 1-0.


Layak ke Piala Dunia, beri makna besar kepada Wales-Drakeford

DOHA, 20 November-Menteri Pertama Wales, Mark Drakeford menyatakan penampilan pertama negaranya di Piala Dunia dalam tempoh 64 tahun bakal meletakkan negara itu di peta dunia dan "lebih daripada sekadar sukan".Negara dengan 3.2 juta penduduk itu hanya layak sekali ke Piala Dunia sebelum ini, pada 1958 sebelum layak buat kali kedua, 64 tahun selepas itu iaitu pada tahun 2022 di QatarDiketuai oleh bekas bintang Real Madrid, Gareth Bale, pasukan Wales kembali ke dalam senarai teratas bola sepak.

(Penyerang Wales, Gareth Bale sedang menjalani sesi latihandi Stadium Al-Saad,Doha)

"Ia adalah sebahagian daripada menunjukkan apa yang dimaksudkan sebagai sebuah negara kecil, tetapi sebuah negara kecil yang mampu berada di pentas global", kata Drakeford kepada AFP.

Menurut Drake lagi, penampilan Wales di kejohanan Piala Dunia 2022 Qatar merupakan peluang bagi masyarakat dunia mengenali negara Wales."Jadi ini adalah peluang besar untuk meningkatkan profil Wales untuk orang ramai memahami bahawa di United Kingdom terdapat empat negara berbeza, masing-masing mempunyai identiti dan sejarah tersendiri."Itu peluang besar," katanya lagi.Pasukan Wales dijadualkan menentang Amerika Syarikat pada perlawanaan pembukaan diikuti Iran dan England. Piala Dunia bermula hari ini dengan tuan rumah,Qatar menentang Ecuador.


Badminton Terbuka Australia: Yew Sin dan Ee Yi terlepas gelaran jelajah BWF pertama musim ini

SYDNEY, 20 November- Beregu lelaki profesional negara, Ong Yew Sin dan Teo Ee Yi terlepas gelaran jelajah BWF pertamanya musim ini selepas tewas straight sets kepada gandingan China, Liu Yu Chen-Ou Xuan Yi.Pada pertemuan akhir yang berlangsung di Sydney itu pilihan kelapan tersebut nyata berada pada tahap lebih baik berbanding Yew Sin-Ee Yi di set pertama.

(Foto FB BWF - Badminton World Federation)

Dengan mempamerkan permainan pantas dan kurang melakukan kesilapan, mereka menang 21-16.Set kedua menyaksikan aksi lebih seimbang kedua-dua beregu.Mereka saling mengejar mata dan terikat 20-20 pada satu ketika, namun Yu Chen dan xuan Yi berjaya memanfaatkan kelebihan yang dimiliki untuk mengutip dua mata terakhir sekali gus menang 22-20.


Boling Piala Dunia IBF 2022: 4 wakil lelaki mara ke pusingan 16 terbaik

KUALA LUMPUR, 20 November - Skuad boling negara mencipta sensasi selepas empat wakil lelaki mara ke pusingan 16 terbaik acara individu Kejohanan Boling Piala Dunia IBF 2022 di Australia pada Ahad.Pada kejohanan berlangsung di Queensland, Tun Hakim Tun Hasnul Azam, Timmy Tan, Muhammad Rafiq Ismail dan Mohd Syafiq Ridhwan Abdul Malek, masing-masing menewaskan pencabar mereka sekali gus mencerahkan peluang mara ke peringkat kedua.Tun Hakim terlebih dahulu mencipta kemenangan apabila menundukkan lawannya Mahmood Ahmed Al-Attar dari Emiriah Arab Bersatu (UAE) dengan keputusan 2-1.Timmy kemudian tidak berdepan masalah mengikut jejak langkah tersebut apabila mencatatkan keputusan 2-0 ke atas Jaroslav Lorenc dari Republik Czech.Kemaraan itu kemudian diteruskan bekas juara dunia 2018, Muhammad Rafiq yang menewaskan Israel Hernandez dari Puerto Rico 2-0.

Juara Piala Dunia 2012, Mohd Syafiq Ridhwan bagaimanapun diberikan tentangan sengit, tewas di perlawanan pertama sebelum bangkit mencatatkan kemenangan pada perlawanan kedua dan ketiga ke atas Jordan Dinham dari Filipina, untuk mara ke peringkat seterusnya. - BERNAMA


Gabriel Gilbert Daim-Muhammad Syafiq tidak sertai Grand Prix Terjun FINA 2022

KUALA LUMPUR, 20 November - Pemenang pingat perak acara terjun 3 meter (m) papan anjal seirama Sukan Komanwel BIrmingham 2022 pasangan Gabriel Gilbert Daim-Muhammad Syafiq Puteh tidak akan menyertai Grand Prix Terjun FINA 2022 di sini dari 25-27 November.Penolong Jurulatih Kebangsaan Datuk Leong Mun Yee terpaksa menarik diri daripada kejohanan yang akan berlangsung di Pusat Akuatik Negara Bukit Jalil itu disebabkan kecederaan pada buku lali baru-baru ini, manakala Muhammad syafiq masih dalam pemulihan daripada demam denggi.“Syafiq kurang sihat kerana denggi manakala doktor suruh Gabriel rehat selepas mengalami kecederaan buku lali dua minggu lepas,” katanya.Oleh sebab itu Mun Yee berkata skuad kebangsaan kini akan meletakkan harapan pada penerjun seperti Jellson Jabilin dan Hanis Nazirul Jaya Surya bagi acara 10m platform serta Ooi Tze Liang, Chew Yiwei dan penerjun muda Enrique Maccartney Harold untuk 3m papan anjal.Sementara itu Mun Yee berkata ratu terjun negara Datuk Pandelela Rinong akan mengetuai skuad wanita yang akan disertai Nur Dhabitah Sabri, Wendy Ng Yan Yee, Ong Ker Ying dan Kimberly Bong.Beliau berkata Nur Dhabitah akan mengambil bahagian dalam dua acara iaitu 3m papan anjal dan juga 10m platform bersama Pandelela.Selain itu Wendy, Ker Ying dan Kimberly akan menyertai acara 3m papan anjal.

Sementara itu bekas penerjun negara berusia 37 tahun itu berharap kejohanan itu akan menjadi satu platform yang baik bagi menyediakan penerjun untuk Sukan SEA di Phnom Penh, Kemboja pada Mei dan diikuti Sukan Asia di Hangzhou, China serta Sukan Olimpik Paris 2024.“Kejohanan kali merupakan peluang besar untuk atlet kita menyerlah, kerana saya difahamkan negara lain yang sertai antaranya Australia, Indonesia dan Korea Selatan hantar penerjun baharu.“Selain dari memberikan pendedahan, kami juga mahu mencuba pasangan baharu seperti Jellson-Enrique dalam acara 10m platform dapat beraksi dengan baik atau tidak,” katanya. - BERNAMA


Brazil pasukan terakhir tiba di Doha

(Penyerang Brazil Neymar dan rakan sepasukan tiba di Lapangan Terbang Antarabangsa Hamad, Doha pada 19 November lalu, menjelang kejohanan bola sepak Piala Dunia Qatar 2022/AFP)

DOHA, 20 November- Brazil muncul sebagai pasukan terkahir tiba di Doha menjelang aksi Piala Dunia.Penerbangan dari Turin Itali lokasi mereka berpangkalan minggu ini; mendarat sekitar pukul 11.00 malam waktu tempatan.Brazil serius dalam mencari gelaran dunia keenam, terdahulu menikmati kempen kelayakan luar biasa, apabila mencatat rekod tanpa kalah untuk menduduki tempat teratas kumpulan tunggal kelayakan Amerika Selatan.Skuad kendalian Tite adalah yang terakhir tiba daripada 32 pasukan untuk Piala Dunia yang bermula pada Ahad dengan tuan rumah berdepan Ecuador.Brazil, yang disingkirkan Belgium pada suku akhir pada edisi 2018 di Rusia, membuka kempen menentang Serbia Khamis depan.Kemenangan terakhir Brazil di Piala Dunia adalah 20 tahun lalu yang diilhamkan oleh trivia penyerang Ronaldo, Rivaldo dan Ronaldinho.Skuad Samba 2022 akan mengadakan sesi latihan pertama mereka pada petang Ahad di stadium Al Arabi.Penyerang Paris Saint-Germain Neymar, pemain termahal dunia, akan membuat penampilan kali ketiga pada Piala Dunia dan kini dalam prestasi terbaik bersama kelab Perancisnya.Pemain berusia 30 tahun itu telah menjaringkan 13 gol dalam 19 perlawanan dalam Ligue 1 dan Liga Juara-Juara.Brazil diundi dalam Kumpulan G bersama Serbia dan Switzerland.

(Penyerang Brazil Richarlison (KIRI) dan rakan sepasukan tiba di Lapangan Terbang Antarabangsa Hamad,Doha/AFP)


'The Pocket Rocketman' terlepas aksi final TCL di Berlin

KUALA LUMPUR, 20 November - Jaguh berbasikal trek negara, Datuk Mohd Azizulhasni Awang terpaksa melupakan hasrat beraksi pada aksi final pusingan kedua Liga Juara-Juara Trek UCI (TCL) di Berlin, Jerman pada Ahad.Pada perlumbaan di Velodrom Berlin itu, Azizulhasni menamatkan saingan di tempat kelima dalam acara kegemarannya iaitu keirin, sekali gus gagal ke peringkat seterusnya selepas hanya dua pelumba teratas menerusi tiga saringan berbeza layak ke final.

Juara dunia Harrie Lavreysen dari Belanda mengungguli final acara itu, diikuti pelumba India Esow Alben di tempat kedua dan Santiago Ramirez Morales dari Colombia ketiga. Pada saringan ketiga pusingan pertama acara pecut pula, ‘The Pocket Rocketman’ mengakhiri cabaran di tempat terakhir di belakang Lavreysen di tempat pertama diikuti Esow di tempat kedua.Hanya pemenang menerusi enam saringan berbeza layak ke separuh akhir.Azizulhasni akan meneruskan baki perlumbaan TCL yang berlangsung di Saint-Quentin-en-Yvelines, Perancis pada 26 November dan dua perlumbaan berturut-turut di London pada 2 dan 3 Disember.-BERNAMA


Benzema sah terlepas aksi Piala Dunia

(Penyerang Perancis, Karim Benzema mengambil bahagian dalam sesi latihan di Stadium Jassim-bin-Hamad di Doha/AFP)

DOHA, 20 November- Pemenang Ballon D'Or Karim Benzema telah diketepikan daripada aksi Piala Dunia kerana kecederaan paha kiri pada Sabtu memberi tamparan hebat kepada harapan juara bertahan Perancis untuk mengekalkan trofi berprestij itu.Kecederaan pemain berusia 34 tahun itu dialaminya ketika latihan pada Sabtu dan memerlukan tempoh selama tiga minggu untuk pemulihan, kata Persekutuan Bola Sepak Perancis dalam satu kenyataan.Penyerang Real Madrid itu bergelut dengan masalah paha sejak Oktober dan bermain kurang setengah jam dalam enam perlawanan terakhir kelabnya. -AFP

(Karim Benzema (tengah) dan pertahanan Perancis Raphael Varane mengambil bahagian dalam sesi latihan di sebelah penolong jurulatih Perancis Guy Stephan di Stadium Jassim-bin-Hamad, Doha/AFP)


DOHA, 20 November- Penyerang Perancis, Karim Benzema akan menjalani ujian perubatan selepas meninggalkan latihan kerana mengalami kecederaan menjelang perlawanan pembukaan Piala Dunia menentang Australia.Bintang Real Madrid itu bergelut dengan kecederaan paha sejak Oktober lalu dan bermain kurang daripada setengah jam bola sepak dalam enam perlawanan terakhir kelabnya.Kembalinya pemain berusia 34 tahun itu ke latihan penuh dihalang oleh kecederaan, sumber yang rapat dengan Les Bleus memberitahu AFP.Ini adalah kali pertama Benzema mengambil bahagian dalam latihan penuh sejak skuad Didier Deschamps berkumpul diClairefontaine pada Isnin lalu.Bawah peraturan FIFA, Deschamps boleh memanggil pengganti pemain yang cedera sehingga perlawanan pertama mereka menentang Australia.Deschamps sudah kehilangan khidmat pemain tengah Paul Pogba dan N'Golo Kante, penjaga gol nombor dua Mike Maignan, pertahanan Presnel Kimpembe dan penyerang Christopher Nkunku.Benzema, yang bulan lepas memenangi Ballon d'Or, tidak beraksi sejak 19 Oktober. -AFP

(Benzema cedera selepas kembali menjalani latihan penuh/AFP)


Jangan politikkan Piala Dunia Qatar 2022 -Macron

BANGKOK, 19 November-Presiden Perancis, Emmanuel Macron menyifatkan kontroversi yang melanda penganjuran piala dunia di Qatar adalah idea yang tidak baik."Saya fikir kita tidak boleh mempolitikkan sukan," kata Macron kepada pemberita.Piala Dunia 2022, yang bakal bermula esok, telah dilanda kontroversi, termasuk dakwaan pencabulan hak asasi manusia di Qatar, penindasan perbezaan pendapat, penganiayaan terhadap pekerja asing dan penganiayaan terhadap golongan LGBTQ.

(Presiden Perancis, Emmanuel Macron di Sidang Kemuncak APEC 2022  /Foto FB Emmanuel Macron)

"Persoalan-persoalan ini mesti ditangani apabila penganjuran acara itu diputuskan," kata Macron kepada pemberita di Bangkok, ketika menghadiri sidang kemuncak forum Kerjasama Ekonomi Asia-Pasifik.

Macron sebelum ini menolak tindakan memboikot kejohanan seperti mana gesaan yang dibuat oleh bekas bintang 'Le Blues', Eric Cantona agar memboikot kejohanan piala dunia di Qatar.Pasukan Perancis akan memulakan misi mempertahankan piala dunia dengan menentang Australi pada selasa depan diikuti Denmark dan Tunisia.Pasukan Perancis menjuarai piala dunia pada 2018 di Rusia selepas menumpaskan Croatia 4-2 pada perlawanan akhir.-AFP


Piala Dunia 2022: Azpilicueta teruja dengan skuad muda Sepanyol

DOHA, 19 November- Pertahanan berpengalaman Sepanyol, Cesar Azpilicueta meluahkan rasa keterujaannya terhadap skuad muda itu tatkala 'La Roja' memasang impian bagi merangkul kejuaraaan piala dunia buat kali kedua.Kapten Chelsea berusia 33 tahun itu, salah seorang daripada beberapa pemain veteran di Qatar bersama Sepanyol, berkata dia seronok melihat mereka (pemain muda) bermain dan kagum dengan kecepatan menyesuaikan diri dengan bola sepak tahap tertinggi."Apa yang paling mengejutkan saya ialah mereka, mereka tidak takut, cara mereka menyesuaikan diri dengan permainan, kata Azpilicueta.

(Pemain Pertahanan kanan Sepanyol, Cesar Azpilicueta)

"Dalam bola sepak, anak-anak muda bermula lebih awal.

Mereka matang, mereka memahami permainan dan mereka menunjukkannya. Ada di antara mereka sudah bermain di Euro, dan Liga Negara-Negara. Pada usia 18 tahun mereka berada di Piala Dunia. " tambahnya lagi.Seorang lagi pemain muda yang dikaitkan dengan skuad itu ialah pemain pertahanan Barcelona berusia 19 tahun, Alejandro Balde, yang akan tiba di Doha untuk menggantikan bek kiri Jose Gaya yang cedera.Azpilicueta, yang membuat penampilan sulung pada 2013 di bawah pengurus legenda, Vicente del Bosque, percaya Balde sudah bersedia untuk kejohanan itu walaupun tidak beraksi."Sekarang rakan sepasukan yang hebat akan datang, dia menunjukkan kualitinya bersama Barca, dan dengan pasukan bawah 21 tahun, katanya kepada AFP.Azpilicueta berharap dapat memberi lebih banyak impak buat Sepanyol dalam Piala Dunia ketiganya, selepas berada bangku simpanan di Rusia empat tahun lalu.“Walaupun benar saya tidak mempunyai masa permainan yang konsisten, saya tidak pernah dapat bermain pada tahap yang saya ada bersama Chelsea dalam pasukan kebangsaan,” tambah bek kanan itu.-AFP


Piala Dunia Qatar 2022: Croatia idam lakar kejutan

DOHA, 19 November-Pasukan Croatia yang berjaya mencipta kejutan selepas mara ke perlawanan akhir piala dunia di Rusia pada tahun 2018 selesa dianngap sebagai pasukan 'underdogs' (bukan pilihan) pada kejohanan kali ini.Diketuai oleh Luka Modric, Croatia yang tidak diletakkan sebarang harapan berjaya mara ke akhir namun ditewaskan pasukan Perancis dengan jaringan 4-2 di Rusia.Tidak ramai pemerhati meramalkan Croatia akan kembali melakukan kejutan seperti di Rusia memandangkan skuad tersebut rata-ratanya dibarisi oleh 'kuda tua'.

(Pemain-Pemain Croatia sedang menjalani sesi latihan di Doha /AFP)

Keadaan tersebut jelas disukai oleh para pemain Croatia.

"Kami tidak meletakkan sebarang tekanan terhadap pasukan dan kami sebenarnya tidak kisah dengan ramalan yang diletakkan," kata penyerang Bruno Petkovic.Menurut Petkovic lagi, tumpuan skuad Croatia kini adalah fokus pada setiap perlawanan peringkat kumpulan."Kami tidak peduli dengan ramalan. Apa yang penting kami fokus pada setiap perlawanan dan pada akhirnya kita akan melihat kebenaran ramalan tersebut, katanya kepada AFP.Rakan sepasukan Petkovic, Marko Livaja turut berkongsi pendapat yang sama dengan penyerang tersebut."Saya rasa kami (Croatia) mempunyai peluang terbaik bagi mengulangi pencapaian empat tahun lalu di Rusia", katanya.Pasukan Croatia bakal memulakan kempen piala dunia pada Rabu dengan menentang pasukan Maghribi.Croatia diletakkan dalam kumpulan F bersama Kanada dan Belgium. -AFP


Tze Yong tempah slot separuh akhir terbuka Australia 2022

KUALA LUMPUR, 19 November- Pemain perseorangan lelaki negara, Ng Tze Yong berjaya menempah slot ke saingan separuh akhir Badminton Terbuka Australia, pada Jumaat.Kejayaan itu membuka peluang beliau untuk bersaing bagi memburu gelaran juara kejohanan.Dalam aksi suku akhir yang berlangsung di State Sports Centre, Sydney menyaksikan Tze Yong menang dengan keputusan 21-9, 21-7 menewaskan pemain tuan rumah, Nathan Tang.Seandainya Tze Yong berjaya mengekalkan prestasi positif sepanjang kejohanan di Sydney maka peluang pemain itu memperbaiki kedudukannya juga dilihat cerah.Hari ini, Tze Yong dijadual bertemu lawan dari China, Lu Guang Zu pada aksi separuh akhir.


Kejohanan Oceania 2022, peluang Aaliyah cipta rekod baharu

(Aaliyah pada salah satu kejohanan luncur air)

KUALA LUMPUR, 19 November- Atlet ski air negara Aaliyah Yoong Hanifah dan adik lelakinya Aiden memburu rekod baharu dalam saingan Kejohanan Oceania 2022 di Australia hujung minggu ini.Persekutuan Ski Air dan Papan Luncur Malaysia (MWWF) dalam kenyataan memaklumkan dua atlet tersebut dijemput oleh Konfederasi Oceania untuk memberikan cabaran pada kejohanan tersebut.Kejohanan tersebut akan menjadi medan terbaik buat Aaliyah Yoong terus menyerlahkan di peringkat tertinggi susulan kejayaan beliau tahun ini.Aaliyah Yoong akan bertanding dalam tiga acara iaitu ‘slalom’, ‘tricks’ dan ‘jump’ manakala Aiden Yoong akan beraksi dalam ‘slalom’ dan ‘tricks’ sahaja.Pada Julai, Aaliyah Yoong menjadi pemain ski Malaysia pertama memenangi pingat di pentas dunia apabila meraih gangsa dalam acara tricks kegemarannya pada Sukan Dunia di Birmingham, Alabama.Prestasinya terus menyerlah apabila mendominasi Kejohanan Asia pada Ogos setelah menyapu bersih kesemua empat pingat emas dalam acara ‘tricks’, ‘slalom’, ‘jump’ dan keseluruhan.


Ronaldo kritik Ten Hag

LONDON, 18 November- Cristiano Ronaldo mendakwa dia "diprovokasi" oleh kurang rasa hormat dari pengurus Manchester United, Erik Ten Hag apabila enggan masuk sebagai pemain gantian menentang Tottenham bulan lalu.Penyerang Portugal itu menyatakan dia berasa dikhianati, serta tidak menghormati pengurus Belanda itu susulan insiden itu yang menjadi punca kedua-duanya berbalas kritikan pedas,“Saya rasa dia sengaja melakukannya. "Saya berasa wujud unsur provokasi. Saya tidak menghormati dia selaku pengurus kerana dia juga tidak menunjukkan rasa hormat kepada saya." "OK, anda tidak menurunkan saya menentang Manchester City kerana menghormati karier anda dan anda mahu menurunkan saya selama tiga minit ketika menentang Tottenham. Ia tidak masuk akal."Beliau tidak menghormati saya dengan cara yang sepatutnya. Tetapi itulah yang berlaku. Inilah sebabnya mungkin, perlawanan menentang Tottenham, saya meninggalkan stadium." kata Ronaldo.Kelab itu bertindak balas dengan menggantung pemenang 'Ballon d'Or' lima kali untuk perlawanan Red Devils seterusnya menentang Chelsea.

(Pengurus Manchester United, Erik ten Hag memberikan arahan kepada Donny van de Beek (kanan), Cristiano Ronaldo (tengah) dan Diogo Dalot ketika menentang Aston Villa di Villa Park dekat Birmingham/AFP)

“Saya fikir ia adalah strategi daripada kelab untuk saya bertindak seperti itu,” tambahnya. “Saya sangat, sangat, sangat, sangat kecewa dengan komunikasi Manchester United."Sejujurnya, saya tidak pernah menghadapi masalah dengan mana-mana kelab, dengan mana-mana jurulatih dan mereka menggantung saya tiga hari, yang saya rasa banyak."Dalam satu kenyataan pada Isnin, United berkata mereka akan mempertimbangkan maklum balas kelab terhadap temu bual itu sebaik sahaja fakta penuh diketahui.Bekas kapten United Gary Neville berkata pada hari Khamis bahawa mereka kini tidak mempunyai pilihan selain membatalkan kontrak Ronaldo, yang akan berlangsung sehingga akhir musim.Pemain berusia 37 tahun itu dilaporkan berminat untuk meninggalkan kelab itu sebelum kempen bermula selepas United gagal layak ke Liga Juara-Juara.Ronaldo berkata dia menolak tawaran dari Arab Saudi bernilai 350 juta euro ($364 juta) selama dua musim dan menolak dakwaan terdapat kekurangan minat daripada kelab Eropah lain."Akhbar sampah mengatakan bahawa tiada siapa yang mahukan saya, itu salah sama sekali. Saya gembira di sini, saya terdorong untuk melakukan musim yang hebat di sini," katanya ketika kekal di United"Tetapi mereka terus mengulangi: 'tiada siapa yang mahukan Cristiano'. Bagaimana mereka tidak mahu pemain yang musim lalu menjaringkan 32 gol termasuk (untuk) pasukan kebangsaan." katanya.Ronaldo mendedahkan dia berharap untuk terus bermain sehingga dia berusia 40 tahun, namun turut membayangkab keputusan itu mungkin boleh berlaku sejurus selepas pentas akhir Piala Dunia di Qatar.Namun Ronaldo berkata "tumpuan" kini harus diberikan kepada bola sepak untuk Piala Dunia yang pertama pada November dan Disember.


Azeem lanjut pengajian di Universiti Auburn

(Jaguh pecut negara, Muhammad Azeem Fahmi/BERNAMA)

KUALA LUMPUR, 18 November- Jaguh pecut negara, Muhammad Azeem Fahmi bakal melanjutkan pengajian dan mengembangkan kerjaya olahraganya di Universiti Auburn di Amerika Syarikat (AS).Teka-teki universiti pilihan jaguh pecut negara itu akhirnya terjawab dengan perkongsian di media sosial 'Auburn Track & Field' yang memuat naik poster mengalu-alukan kedatangan pelari berusia 18 tahun itu.Hantaran itu memuatkan ucapan selamat datang: "Malaysia ke Auburn. Welcome home Azeem Fahmi."Keputusan Azeem itu menyaksikan dia bakal menerima bimbingan bekas pemegang rekod dunia 100 meter, Leroy Burrell yang bertindak sebagai ketua jurulatih trek dan balapan Universiti Auburn.Azeem yang berasal dari Ipoh, Perak meraih keputusan cemerlang 6A dalam Sijil Pelajaran Malaysia (SPM).

(Perkembangan itu dikongsikan di media sosial pasukan trek dan balapan universiti berkenaan apabila memuat naikposter mengalu-alukan kedatangan pelari pecut berusia 18 tahun itu?FOTO IG Auburn Track & Field)

Beliau mencipta sensasi ketika memecahkan rekod kebangsaan 100m dengan catatan 10.09 saat di Kejohanan Olahraga Dunia Bawah Tahun di Colombia, Ogos lalu.Menerusi pencapaian cemerlang bidang akademik dan sukan, Azeem menerima beberapa tawaran melanjutkan pengajian dan mengembangkan kerjaya olahraganya di AS sebelum memilih Universiti Auburn.


Jersi baharu Harimau Malaya bertema 'Demi Lencana di Dada'

(Jersi utama atau home, kekal menggunakan warna kuning sebagai warna dominan)

PETALING JAYA, 18 November- Skuad Harimau Malaya bakal tampil lebih garang menerusi jersi baharu bertemakan 'Demi Lencana Di Dada'. Timbalan Presiden Persatuan Bolasepak Malaysia (FAM) Datuk Mohd Yusoff Mahadi berkata, jersi musim 2022-2024 yang dilancarkan Nike Malaysia akan digunakan oleh skuad kebangsaan pada kempen Piala AFF yang dijadual bermula 20 Disember ini.Katanya, jersi utama atau jersi 'home' edisi kali ini kekal menggunakan kuning sebagai warna dominan dengan hanya bahagian kolar bulatnya berwarna hitam manakala jersi kedua atau jersi 'away' juga terus dikekalkan warna hitam sebagai warna dominan.“Inilah sebenarnya naratif yang cuba disampaikan iaitu segala fokus pada jersi home kali ini bukan kepada corak atau reka bentuknya tetapi tertumpu kepada sifat eksklusif logo FAM itu sendiri untuk membawa mesej mereka (pemain) bermain 'Demi Lencana Di Dada'.

(Tiga pemain negara iaitu Ahmad Khuzaimi Piee (kiri), V. Ruventhiran (kanan) dan Ahmad Syihan Hazmi Mohamed (tengah) masing-masing kelihatan segak menggayakan ketiga-tiga rekaan baharu jersi pasukannegara termasuk set penjaga gol)

"Saya harap dengan pelancaran ini, akan memberi semangat baru kepada pasukan nasional terutamanya bagi kita menghadapi pertandingan afc akan datang dan juga fans kita pun akan suka dengan penampilan baharu," katanya pada majlis pelancaran jersi berkenaan,yang di sini.Majlis tersebut disempurnakan Presiden Persatuan Bolasepak Malaysia (FAM) Datuk Hamidin Mohd Amin bersama Pengarah Pemasaran Nike Asia Tenggara dan India, Chris Madsen.Kedua-dua jersi baharu itu yang masing-masing dijual pada harga RM299 sehelai boleh didapati secara eksklusif di Football Republic Sunway Pyramid dan secara dalam talian di www.nike.com/my dan Nike App bermula hari ini.Ia disusuli penjualan secara menyeluruh di outlet terpilih Al-Ikhsan Sports dan Football Republic seluruh negara serta di www.al-ikhsan.com bermula 24 November ini.Skuad Harimau Malaya bakal berdepan dua Perlawanan Antarabangsa Tier 1 menentang Kemboja dan Maldives pada 9 dan 14 Disember 2022 sebagai persiapan menghadapi Piala AFF 2022.


Malaysia ke Piala Dunia empat tahun lagi, bukan misi mustahil

(Tiga pemain negara iaitu Ahmad Khuzaimi Piee (kiri), V. Ruventhiran (kanan) danAhmad Syihan Hazmi Mohamed (tengah)

PETALING JAYA, 18 November- Pemain tonggak pertahanan negara Ahmad Khuzaimi Piee percaya bukan mustahil untuk skuad Harimau Malaya beraksi pada Piala Dunia, suatu hari nanti.Keyakinan itu susulan peningkatan prestasi dipamerkan skuad kebangsaan sejak dibimbing Ketua Jurulatih, Kim Pan Gon.Ahmad Khuzaimi yang beraksi bersama Negeri Sembilan FC berkata sekiranya rezeki berpihak kepada pasukan negara, Malaysia akan dapat beraksi pada Piala Dunia 2026 sekali gus mencipta sejarah baharu dalam arena bola sepak negara.“Bagi saya soal rezeki kita tak boleh nak jangka, mungkin empat tahun akan datang Malaysia layak ke Piala Dunia kita tak tahu. Saya harap komitmen pemain yang dipanggil untuk mewakili negara dapat membantu mencipta sesuatu untuk negara dan peminat,” katanya.Beliau berkata demikian ketika ditanya berapa lama lagi perlu menunggu untuk melihat Malaysia akhirnya membuat kemunculan sulung di Piala Dunia, pada majlis pelancaran jersi baharu skuad Harimau Malaya di sini.Peluang Malaysia layak ke Piala Dunia kini semakin terbuka selepas rantau Asia diberikan sehingga sembilan slot pada penganjuran Piala Dunia 2026 yang buat kali pertama bakal menampilkan penyertaan sebanyak 48 pasukan berbanding 32 ketika ini.Sementara itu, penjaga gol skuad kebangsaan Ahmad Syihan Hazmi Mohamed turut senada dengan kedua-dua rakan sepasukannya itu sambil menyifatkan sebagai pemain, mereka akan sentiasa berusaha keras mengharumkan nama negara di peringkat tertinggi.Keyakinan ketiga-tiga pemain negara itu tidak mengejutkan kerana Pan Gon pada sidang media pertamanya sebagai pengendali skuad kebangsaan pada Februari lepas, turut menyasarkan untuk membantu membawa Malaysia layak ke Piala Dunia suatu hari nanti.

Bagi seorang lagi pemain , V. Ruventhiran yang beraksi buat pasukan Petaling Jaya (PJ) City FC ketika diajukan soalan yang sama, turut percaya Malaysia akan beraksi di Piala Dunia tidak lama lagi.“Tak lama lagi, sudah menghampiri peluang untuk layak ke Piala Dunia, kami percaya pada jurulatih sebagaimana kami percaya pada diri sendiri."Kita pasti dapat membanggakan negara, suatu hari nanti,” kata pemain berusia 21 tahun itu yang meraih 'cap' antarabangsa pertama menentang Brunei Mei lepas sebelum berada dalam pasukan negara yang mencipta sejarah layak ke Piala Asia 2023 sebulan kemudian.


Piala Malaysia: Stadium Nasional Bukit Jalil venue final, harga tiket serendah RM50

KUALA LUMPUR, 17 November - Stadium Nasional Bukit Jalil (SNBJ) sekali lagi menjadi pilihan venue perlawanan akhir Piala Malaysia 2022 yang dijadual berlangsung 26 Nov ini.Ketua Pegawai Eksekutif Liga Bolasepak Malaysia (MFL) Stuart Ramalingam berkata pemilihan SNBJ yang dianggap venue neutral bagi aksi final edisi ke-96 itu dibuat kerana stadium itu boleh menampung kapasiti penyokong yang ramai selain memiliki fasiliti terbaik sekali gus dapat memberi keselesaan dan keselamatan kepada mereka.“Sudah pasti bagi MFL kami gembira untuk menganjurkan aksi final Piala Malaysia di Stadium Nasional Bukit Jalil selepas final Piala FA yang berjalan lancar serta meriah dengan kehadiran lebih 84,000 penyokong. Jadi kami jangkakan sambutan sama bagi perlawanan akhir Piala Malaysia nanti.Selain itu sudah pasti antara turut dititikberatkan adalah kualiti padang dan saya percaya dengan pengalaman PSM (Perbadanan Stadium Malaysia) dalam mengendalikan final sebelum ini, mereka akan membuat persiapan rapi dalam aspek penjagaan padang menjelang final 26 Nov ini,” katanya dalam satu kenyataan hari ini.Dalam pada itu, Stuart berkata meskipun MFL berdepan dengan peningkatan kos penganjuran, harga tiket perlawanan akhir Piala Malaysia 2022 dikekalkan seperti perlawanan akhir Piala FA tahun ini pada 10 Sept lepas dengan tiket serendah RM50 dan RM70 bagi General Admission manakala RM150 pula untuk Premium Grandstand serta VIP Grandstand berharga RM200.

Beliau berkata proses jualan tiket final akan ditentukan oleh pasukan finalis seperti dilakukan sebelum ini kerana dengan cara sedemikian, tiket yang diperuntukkan kepada setiap kelab dapat dibeli oleh penyokong mereka secara sama rata dan adil.“MFL membuat keputusan untuk mengekalkan harga tiket perlawanan akhir Piala Malaysia dengan mengambil kira kejayaan penganjuran final Piala FA 2022 di mana sambutan yang ditunjukkan oleh penyokong yang hadir ke stadium cukup hebat.Saya percaya dengan penetapan empat tahap harga tiket ini akan memberi lebih pilihan buat penyokong kedua-dua pasukan finalis yang ingin hadir ke stadium bagi menyaksikan aksi kemuncak Piala Malaysia kali ini,” katanya.Empat pasukan iaitu juara 33 kali, Selangor FC, diikuti juara bertahan Liga Super, Johor Darul Ta’zim, Terengganu FC (TFC) dan Sabah FC kini sedang mengintai slot ke final Piala Malaysia musim ini.Aksi separuh akhir pertama menyaksikan JDT menang tipis 1-0 ke atas Sabah di Stadium Likas, Kota Kinabalu, Selasa lepas manakala Selangor pula menumpaskan TFC 3-1 di Stadium Majlis Bandaraya Petaling Jaya, semalam.Aksi timbal balik antara JDT dan Sabah FC akan berlangsung di Stadium Sultan Ibrahim di Iskandar Puteri pada Ahad ini, manakala pertembungan antara TFC dan Selangor bakal diadakan di Stadium Sultan Mizan Zainal Abidin di Gong Badak, keesokan harinya. - BERNAMA


Terengganu tewas bukan sebab konflik dalaman - Nafuzi

PETALING JAYA, 17 November - Ketua Jurulatih Terengganu FC Mohd Nafuzi Mohd Zain tidak menganggap kekalahan pasukannya di tangan Selangor FC pada aksi separuh akhir pertama Piala Malaysia disebabkan konflik dalaman pasukan antara beliau dengan pihak pengurusan.Pengendali berusia 44 tahun itu berkata biarpun Terengganu tewas 1-3 menentang Selangor semalam, persembahan pasukan bimbingannya tiada beza jika dilihat dari segi komitmen yang diberikan pemain berbanding sebelum konflik itu berlaku."Kita tewas sebab kita bolos tiga gol menerusi set ‘pieces’ dan kita hanya jaringkan satu gol, itu saja. Kita kena tahu kualiti yang ada pada Selangor dan mereka gunakan sepenuhnya peluang yang ada atas kelemahan kita."Perbezaannya hanya kalah 3-1...persembahan sama saja...dari segi peluang tengok berapa banyak kita cipta. Bagi saya semua pemain berikan yang terbaik dan kita bermain corak permainan normal pasukan,” katanya pada sidang media selepas perlawanan di Stadium Majlis Bandaraya Petaling Jaya, di sini.

Pada pertembungan itu, Terengganu yang memiliki satu kejuaraan Piala Malaysia yang dimenangi pada 2001 mengejutkan skuad Gergasi Merah selepas meledak gol pembukaan menerusi sepakan percuma ketua pasukan Tchetche Kipre pada minit ke-19.Namun, Selangor bangkit menjaringkan tiga gol berpunca daripada sepakan sudut diambil Muhammad Mukhairi Ajmal Mahadi yang disudahkan masing-masing oleh Richmond Tetteh Ankrah pada minit ke-37, Herlison Caion De Souza Ferreira (minit ke-43) dan Sharul Nazeem Zulpakar pada minit ke-54.Kekalahan itu menamatkan rentetan sembilan kemenangan berturut-turut skuad Penyu dalam kesemua pertandingan sejak kali terakhir tewas di pentas final Piala FA kepada Johor Darul Ta'zim (JDT) 10 Sept lepas."Kalau dari segi persembahan ditunjukkan pemain, saya percaya kita akan ke final sebab dalam bola sepak macam-macam boleh terjadi, yang penting kita yakin dan berusaha...kita masih ada 90 minit lagi di Terengganu,” kata Mohd Nafuzi.Aksi timbal balik Terengganu menentang Selangor dijadual berlangsung di Stadium Sultan Mizan Zainal Abidin di Gong Badak, Isnin depan.Sebagai rekod, konflik yang berlaku antara Mohd Nafuzi dengan pihak pengurusan Terengganu telah menemui titik noktah dua hari lepas apabila pasukan itu mengesahkan Mohd Nafuzi tidak lagi akan bersama skuad Penyu bagi saingan Liga Malaysia musim depan. - BERNAMA


Piala Dunia 2022: Presiden FIFA percaya bola sepak akan menyatukan dunia

BALI, 17 November- Bola sepak bukan sekadar sukan, ia mempunyai kuasa "magis unik" dalam menyatukan orang ramai, kata Presiden FIFA Gianni Infantino dalam temu bual eksklusif dengan Xinhua menjelang Piala Dunia FIFA 2022.

Semasa menghadiri Sidang Kemuncak G20 di Bali, Indonesia, Infantino meminta para pemimpin dunia supaya mengetepikan ketegangan dan konflik, sebaliknya menikmati acara bola sepak empat tahun sekali itu yang dijadualkan berlangsung dari 20 November hingga 18 Disember di Qatar.

"Piala Dunia sepatutnya menjadi acara kegembiraan dan perpaduan. Ia sepatutnya menghantar mesej harapan.

“Bola sepak juga merupakan aktiviti ekonomi yang penting dengan Keluaran Dalam Negara Kasar (KDNK) global bernilai ratusan bilion dolar AS, mewujudkan berjuta-juta pekerjaan dan memperkukuh pertumbuhan ekonomi. "Ia membabitkan pertumbuhan ekonomi," kata Infantino.

Infantino menjangkakan Piala Dunia FIFA di Qatar akan ditonton oleh lima bilion orang, lebih separuh daripada penduduk dunia.

Mengenai rancangan China untuk membida tuan rumah Piala Dunia Wanita FIFA pada 2031, Infantino berkata langkah itu serta penglibatan China dalam kelab bola sepak dan bola sepak remaja, membantu menangani ketidakseimbangan serantau dalam pembangunan bola sepak dan penting untuk pembangunan sukan itu secara menyeluruh.

"China perlu memain peranan penting dalam pertumbuhan bola sepak. Pembidaan dalam acara penting perlu menjadi elemen yang dapat mengembangkan lagi kepesatan bola sepak wanita atau lelaki di China," katanya.

(Gianni Infantino (kiri), Perdana Menteri Australia Anthony Albanese (tengah) dan Perdana Menteri Britain Rishi Sunak (kanan) semasa sidang kemuncak G20 di Nusa Dua,Bali pada 15 November 2022/AFP)

Beliau berkata FIFA telah membincangkan kaedah membudayakan bola sepak di China supaya remaja lelaki dan perempuan berazam untuk menjadi pemain bola sepak dan mengajar mereka semangat berpasukan dan menghormati antara satu sama lain.

"Bola sepak menyentuh emosi orang ramai. Ia mengenai semangat dan keterangkuman," kata Infantino. -BERNAMA


Tiga sepakan sudut Selangor kecewakan Terengganu

(Pemain Selangor FC Brenden Seng Ling Gan menanduk bola ke gawang Terengganu pada pelawanan aksi Separuh Akhir pertama Piala Malaysia 2022, Pasukan Selangor FC menentang Terengganu FC (TFC) di Stadium MBPJ/BERNAMA)

PETALING JAYA, 17 November- Selangor FC mencalarkan ego Terengganu FC selepas bangkit daripada ketinggalan untuk mencatat kemenangan 3-1 pada pertembungan separuh akhir pertama Piala Malaysia di Stadium Majlis Bandaraya Petaling Jaya di sini, pada malam Rabu.

Kekalahan itu menamatkan rentetan sembilan kemenangan berturut-turut skuad Penyu dalam kesemua pertandingan manakala kejayaan diraih Selangor ‘memanjangkan’ rekod tanpa kalah skuad bimbingan Tan Cheng Hoe kepada sembilan perlawanan sejak dilantik menjadi Ketua Jurulatih hujung September lepas.

Di awal permainan, pertembungan kedua-dua pasukan itu yang kali terakhir berentap di pentas separuh akhir pada edisi 2011 dikuasai Terengganu yang mendahului menerusi sepakan percuma ketua pasukan Tchetche Kipre menewaskan penjaga gol Mohd Khairulazhan Mohd Khalid pada minit ke-19.

Terengganu, di bawah bimbingan Mohd Nafuzi Mohd Zain berpeluang menambah jaringan tiga minit kemudian, namun bola tolakan pemain sayap Mohamad Faisal Abdul Halim dalam kotak penalti gagal disambar penyerang Kpah Sherman sebelum dikeluarkan Mohd Khairulazhan.

Mohd Khairulazhan kemudian bertindak cemerlang menyelamatkan percubaan jarak dekat Manuel Ott sebelum Selangor berjaya menjaringkan gol penyamaan selepas pemain pertahanan Richmond Tetteh Ankrah menanduk masuk sepakan sudut Muhammad Mukhairi Ajmal Mahadi pada minit ke-37.

Gol tersebut ternyata membakar semangat Skuad Gergasi Merah sehingga hampir meledak gol kedua tetapi rembatan Hein Htet Aung dari jarak dekat pada minit ke-39 berjaya ditepis keluar Mohd Suhaimi Husin sebelum penjaga gol itu tertewas buat kali kedua empat minit kemudian.

Penyerang sensasi Herlison Caion De Souza Ferreira menggandakan kedudukan buat Selangor selepas bijak mencari ruang untuk menanduk masuk sepakan sudut Muhammad Mukhairi sekali gus mencetak gol kelima dalam kempen Piala Malaysia musim ini.

Momentum cemerlang Selangor sepanjang 45 minit pertama diteruskan pada babak kedua yang menyaksikan mereka hanya memerlukan sembilan minit selepas rehat untuk meraih gol ketiga, kali ini giliran pemain pertahanan Sharul Nazeem Zulpakar menanduk masuk sepakan penjuru Muhammad Mukhairi.

(Pemain Selangor FC, Herliosn Caion (dua dari kanan) meraikan jaringan bersama rakan sepasukan pada perlawanan separuh akhir pertama Piala Malaysia menentang Terengganu FC di Stadium Majlis Perbandaran Petaling Jaya/BERNAMA)

Kedudukan 3-1 itu kekal sehingga wisel penamat selepas Terengganu yang merupakan naib juara Liga Super musim ini, mensia-siakan beberapa peluang jaringan terhidang termasuk satu percubaan Kpah Sherman dari jarak dekat yang sekadar menggegar palang pada minit ke-88.

Kekalahan di tempat lawan menyaksikan Terengganu yang kali terakhir muncul juara pada edisi 2001 dan kali terakhir mara ke final pada edisi 2018, berdepan tugas getir pada aksi timbal balik di Stadium Sultan Mizan Zainal Abidin di Gong Badak, Isnin ini. -BERNAMA


Reezal Merican beri kata semangat buat Zii Jia

(Datuk Seri Reezal Mericanketika sesi panggilan videobersama Lee Zhi Jia di cawangan Wisma UMNO Kepala Batas)

KEPALA BATAS, 16 November - Kesibukan berkempen tidak menghalang calon Parlimen Kepala Batas, Datuk Seri Reezal Merican Naina Merican cakna dengan perkembangan semasa sukan negara.Beliau meluangkan masa kira-kira 15 minit berbual bersama pemain badminton perseorangan utama negara, Lee Zii Jia menerusi panggilan video.Ketika sesi perbualan video itu, Datuk Seri Reezal sempat bertanya persiapan pemain di ranking ke-2 dunia menghadapi kejohanan Terbuka Australia di Sydney.Kedua-dua mereka sempat memberi kata-kata semangat antara satu sama lain apatah lagi Zii Jia anak kelahiran Alor Setar, Kedah.

"Awak perlu dapat kedudukan lapan teratas untuk layak ke kejohanan Akhir Jelajah Dunia (di Bangkok),jadi saya harap awak mara ke separuh akhir atau final (Kejohanan Terbuka Austalia), dan perbaiki kedudukan ranking," katanya ketika sesi panggilan video bersama Lee Zhi Jia di cawangan Wisma UMNO di sini, hari ini.

(Datuk Seri Reezal Mericanketika sesi panggilan video bersama Lee Zhi Jia di cawangan Wisma UMNO Kepala Batas)

Sementara itu, Zii Jia mengucapkan terima kasih kepada Datuk Seri Reezal yang banyak memberikan semangat dan dorongan kepadanya ketika memegang jawatan sebagai Menteri Belia dan Sukan dari tahun 2020 hingga 2021.

"Saya sangat menghargai Datuk Seri Reezal kerana beliau tetap menyokong saya ketika saya masih dan tidak bersama Persatuan Badminton Malaysia (BAM). Walaupun beliau bukan lagi Menteri Sukan tetapi kami tetap menghubungi antara satu sama lain dan saya amat hargai itu," katanya kepada pemberita melalui panggilan video.Zii Jia akan menyertai Terbuka Australia di Sydney yang sedang berlangsung pada 15 hingga 20 November ini.Kejohanan ini cukup penting buat pemain berusia 24 tahun itu dalam misi layak ke saingan akhir Jelajah Dunia di Guangzhou, China pada 14 hingga 18 Disember.


Sukan SEA 2023: MSN optimis Malaysia mampu atasi pencapaian di Hanoi

BUKIT JALIL, 16 November- Majlis Sukan Negara (MSN) yakin kontinjen negara mampu meraih pencapaian lebih baik dalam temasya Sukan SEA 2023 di Kemboja berbanding edisi di Hanoi, Vietnam, Mei lepas.Keyakinan itu disuarakan Timbalan Ketua Pengarah MSN (Strategik), Suhardi Alias.Jelas beliau, kontinjen negara telah membuat persediaan awal termasuk melaksanakan pemilihan atlet pada Mac 2020 bagi mengharungi temasya dwitahunan yang dijadual berlangsung 5 hingga 17 Mei 2023."Ada beberapa komponen yang kita akan lihat terutamanya sukan-sukan yang menunjukkan pencapaian luar biasa pada Sukan Sea yang lepas di Hanoi Manakala sukan yang tidak menunjukkan capaian yang membanggakan kita tidak akan berputus asa. Kita akan beri bantuan untuk bangkit membawa cabaran negara," kata Suhardi dalam Perhimpunan Atlet Fasa 1 Sukan SEA Kemboja 2023 di sini.Sasaran pingat hanya dapat diumumkan sebulan sebelum edisi ke-32 itu bermula.

(Suhardi ketika ditemu bual media pada Perhimpunan Atlet Fasa 1 Sukan SEA Kemboja 2023)


Majlis Kecemerlangan Sukan UniSZA 2022: 73 atlet universiti terima 'durian runtuh'

KUALA NERUS, 16 November- 73 atlet yang juga pelajar Universiti Sultan Zainal Abidin (UniSZA) menerima insentif keseluruhan berjumlah RM26,000 bagi menghargai pencapaian mereka di pentas kejohanan sukan sepanjang tahun ini.Mereka diraikan dalam satu Majlis Kecemerlangan Sukan UniSZA 2022.Pada majlis tersebut Pelajar Ijazah Sarjana Muda Pengimejan Perubatan, Iman Aisyah Norazam menjadi penerima insentif tertinggi iaitu RM5,400 susulan kejayaan meraih pingat emas dan gangsa acara memanah Sukan Universiti Asean 2022 di Ubon Ratchattani, Thailand. Menurut Timbalan Naib Canselor (Hal Ehwal Pelajar dan Alumni), Prof. Madya Datuk Dr. Mohd Hafiz Yusoff penghargaan itu penting bagi meningkatkan lagi motivasi dalam kalangan pelajar UniSZA."Kira daripada segi pencapaian, kita masih bergerak ke arah yang lebih baik, tapi bagi saya 2022 ini adalah satu platform yang sangat cemerlang buat UniSZA dan juga semua atlet-atlet UniSZA," katanya di sini.

(Prof. Madya Datuk Dr. Mohd Hafiz Yusoff)


Jaringan Arif Aiman 'legakan' JDT

(Pemain sayap JDT, Arif Aiman Mohd Hanapi/FOTO JDT)

KOTA KINABALU, 16 November - Pemain sayap sensasi, Arif Aiman Mohd Hanapi muncul wira Johor Darul Ta’zim (JDT) apabila meledak gol kemenangan pasukannya menewaskan Sabah FC 1-0 pada separuh akhir pertama Piala Malaysia di Stadium Likas malam tadi.Pertemuan itu turut berlangsung dalam suasana 'panas' selepas pengadil terpaksa melayangkan 11 kad kuning serta satu kad merah.Jaringan tunggal itu dihasilkan pada babak pertama, sekali gus menyaksikan JDT pulang dengan bekalan tipis bagi aksi timbal balik di Stadium Sultan Ibrahim, Ahad ini.Juara Liga Super 9 kali itu berkunjung ke Kota Kinabalu dengan misi memburu kemenangan bagi mencerahkan peluang ke final dan menebus kekecewaan muncul naib juara musim lalu.Penyerang prolifik, Bergson Da Silva terlebih dahulu memberi amaran menerusi rembatan jarak jauh pada minit ketiga, disusuli percubaan Arif Aiman pada minit ke-15.Sabah yang dibimbing Datuk Ong Kim Swee, turut memiliki peluang pada minit ke-18, namun, tandukan pemain import Taesu Park tersasar ke palang gol.

(Arif Aiman pemain JDT/FOTO Facebook JDT)

JDT akhirnya memecah kebuntuan pada minit ke-34 menerusi jaringan Arif Aiman yang bijak melepasi pertahanan Sabah sebelum melepaskan rembatan ke gawang Sang Badak.Finalis edisi 2021 itu berpeluang menambah jaringan di babak kedua, namun sepakan penalti Bergson pada minit ke-59 gagal disempurnakan dengan baik.Situasi panas turut tercetus beberapa kali di atas padang, sekali gus memaksa pengadil melayangkan 11 kad kuning, termasuk insiden pertahanan tengah JDT, Muhamad Feroz Baharudin diperintah keluar padang kerana mengutip kad kuning kedua.Kelebihan itu bagaimanapun gagal dimanfaatkan oleh Sabah yang akhirnya terpaksa akur dengan kekalahan 0-1 di laman sendiri.


Piala Malaysia: Ketinggalan satu gol, bukan misi mustahil Sabah FC bangkit

(Sabah FC menentang JDT malam tadi di Stadium Likas/FOTO Facebook MFL)

KOTA KINABALU, 16 November - Ketinggalan satu gol bukan misi mustahil untuk Sabah FC bangkit pada perlawanan kedua separuh akhir Piala Malaysia menentang Johor Darul Ta’zim (JDT) di Stadium Sultan Ibrahim, Johor pada Ahad ini.Ketua Jurulatih Sabah Datuk Ong Kim Swee berkata walaupun bukan jumlah besar, namun para pemain perlu kekal fokus dan mengikut pelan permainan dirancang bagi memberi saingan di kubu kuat JDT.“Apa yang penting kembali fokus dalam perlawanan, kita ketinggalan bukan jarak jauh untuk kembali bangkit maka dalam 90 minit (masa sebenar) atau 120 minit (masa tambahan) di Johor apa sahaja boleh berlaku.“Seperti malam ini, pemain tunjukkan semangat juang cukup tinggi walaupun bermain tanpa tujuh tonggak, pemain muda seperti Hanafie (Tokyo) dan Gerald (Gadit) tunjuk sikap positif tidak takut dalam perlawanan besar, kita teruskan dalam perlawanan selepas ini,” katanya di sini malam tadi.

Beliau berkata demikian dalam sidang media selepas perlawanan pertama separuh akhir Piala Malaysia di Stadium Likas di sini menyaksikan jaringan tunggal Arif Aiman Mohd Hanapi pada minit ke-34 menjadi pemisah antara kedua-dua pasukan.Kim Swee berkata beliau perlu mendapatkan laporan dan menilai kecergasan beberapa pemain antaranya Baddrol Bakhtiar dan Rizal Ghazali yang mengalami kecederaan malam tadi, sebelum membuat keputusan tentang kesebelasan utama pada perlawanan kedua nanti.“Kita tunggu laporan daripada doktor esok, bagi saya sesiapa yang cedera atau tidak boleh bermain kita fikirkan penyelesaian (untuk pasukan) bukan terlalu memikirkan kita ada pemain yang cedera,” katanya.Mengenai tindakan beliau masuk padang pada separuh masa pertama perlawanan, Kim Swee mengakui tindakan itu adalah satu kesilapan daripada pihaknya dan tindakan pengadil Razlan Joffri Ali melayangkan kad kuning kepadanya adalah wajar.Sementara itu, pengendali JDT Hector Bidoglio berkata Harimau Selatan cuba bermain secara pantas namun mengakui pertahanan Sabah sukar ditembusi.“Satu perlawanan yang sukar, Sabah adalah pasukan kuat. JDT akan memperbaiki permainan berikutnya dan kami perlukan prestasi yang lebih baik pada perlawanan kedua kelak,” katanya. - BERNAMA


Pemain Iran berhak bersuara -Queiroz

DOHA, 16 November-Pemain Iran bebas menyuarakan pendapat dan pandangan mereka sendiri, kata jurulatih Carlos QueirozRakyat Iran telah turun ke jalan sejak September berikutan kematian Mahsa Amini yang berusia 22 tahun selepas penahanannya kerana didakwa melanggar kod berpakaian untuk wanita.Pemain-pemain Iran kini menjadi tumpuan di kejohanan Piala Dunia Qatar berikutan pergolakan politik yang berlaku.Queiroz memberitahu sidang akhbar: "Setiap orang mempunyai hak dan bebas menyuarakan pandangan masing-masing", kata jurulatih dari Portugal itu.

Queiroz turut membandingkan situasi tersebut dengan pemain di England yang berlutut dalam protes antiperkauman."Kamu (Pemain England), sudah biasa melutut dalam permainan. Ada sesetengahnya bersetuju dan ada juga (pemain) yang tidak bersetuju dengan tindakan tersebut. Pemain Iran pun tidak terkecuali dari hal itu",kata jurulatih berusia 69 tahun itu menerusi satu video sidang akhbar.Queiroz turut mendedahkan fokus pemainnya kini adalah untuk melakar kemenangan di piala dunia kali ini sekaligus mara ke pusingan kedua buat kali pertama selepas membuat penampilan kali keenam di kejohanan berprestij itu."Mereka tidak mahu menjadi sebahagian daripada sejarah, tetapi mereka mahu mencipta sejarah", jelas Queiroz.Iran bakal membuka tirai kempen Piala dunia dengan menentang England, diikuti Amerika Syarikat dan Wales.


77 kereta bakal gegar S1K

KUALA LUMPUR, 15 November -  Edisi ke-14 perlumbaan Sepang Endurance 1,000KM (S1K) di Litar Antarabangsa Sepang (SIC) pada 17, 18 dan 20 Nov ini menerima penyertaan maksimum 77 kereta. SIC dalam kenyataan memaklumkan sebagai penamat untuk kalendar perlumbaan 2022, edisi itu menyaksikan penyertaan tertinggi sejak 2019 termasuk daripada pelumba Singapura dan Indonesia, selepas kelonggaran sekatan perjalanan akibat COVID-19.Pelumba akan bersaing dalam dua kelas iaitu ‘M Production’ dan ‘S Production’ bagi kereta keluaran bawah 1600cc.“Bagi tahun ini, latihan bebas akan diadakan pada Khamis manakala sesi kelayakan pada Jumaat, Perlumbaan akan bermula pada Ahad dari 9.30 pagi dan berakhir pada 6.30 petang dengan jumlah 181 pusingan,” menurut SIC.

Pada 2021, pasukan Privateer diketuai Leona Chin dan rakan sepasukan Mohd Nasri Md Said, Tham Yik Choon dan Akina Teo meraih juara M Production manakala kategori S Production dimenangi Lai Wee Sing dan Calvin Damian Wong daripada pasukan R Engineering.Menurut SIC, kemasukan ke grandstand adalah percuma manakala tiket masuk ke paddock berharga RM106. - BERNAMA


Tenis Jelajah Akhir ATP, Djokovic cemerlang benam Tsitsipas

TURIN, 15 November - Bintang Serbia, Novak Djokovic meneruskan dominasinya ke atas Stefanos Tsitsipas selepas menewaskan pemain Greece itu 6-4, 7-6 pada aksi Tenis Jelajah Akhir ATP.Ini kemenangan kesembilan berturut-turut Djokovic ke atas Tsitsipas dengan kali terakhir pertemuan ialah di kejohanan Masters Paris.Turun selaku pilihan ketujuh, Djokovic beraksi dengan baik di set pertama apabila menewaskan Tsitsipas 6-4.Namun, pemain berusia 35 tahun itu dipaksa bekerja keras di set kedua apabila lawannya yang merupakan pilihan kedua, bangkit dengan aksi labih baik.Bagaimanapun, Djokovic tetap tenang mengatasi cabaran itu, sekali gus menutup permainan dengan kejayaan menerusi 'tie-break', 7-6.Novak Djokovic selepas ini bakal bertemu Andrey Rublev untuk saingan dalam kumpulan yang seterusnya pada esok manakala Stefanos Tsitsipas akan bertemu Daniil Medvedev pada Khamis.-REUTERS


Manchester United siasat dakwaan 'panas' Ronaldo

MANCHESTER, 15 November- Pengurusan Manchester United akan mengeluarkan kenyataan balas berhubung dakwaan 'panas' yang dibuat oleh bintang Portugal, Cristiano Ronaldo kepada umum.Menerusi satu kenyataan, kenyataan balas itu akan dikeluarkan sebaik sahaja mengumpul fakta dan bukti dalam siasatan yang sedang dijalankan pihaknya.Terdahulu, Ronaldo secara terbuka mendakwa dirinya dikhianti oleh kelab tersebut dan terdapat beberapa pihak mahu menyingkirkannya daripada United.Dalam temubual di sebuah rancangan televisyen itu, Ronaldo yang menyertai United buat kali kedua dari Juventus pada 2021, mengakui turut hilang rasa hormat kepada pengurus United, Erik ten Hag."Mereka akan memberi respons kepada tuduhan Ronaldo itu tidak lama lagi, namun fokus mereka ketika ini adalah terhadap persiapan baki musim ini dan meneruskan momentum serta kepercayaan di antara pemain, pengurus, pegawai dan juga penyokong," kata United dalam kenyataan itu.Sebelum ini, Ronaldo membuat tindakan mengejut apabila enggan dimasukkan sebagai pemain gantian ketika perlawanan dengan Tottenham Hotspur.Pemain berusia 37 tahun dari Portugal itu dilihat berjalan masuk ke bilik persalinan pada hujung permainan sebagai tanda protes terhadap Ten Hag.Susulan itu, Ronaldo yang juga pemenang Ballon D'Or, diketepikan dalam skuad Red Devils menentang Chelsea.United ketika ini di tangga kelima Liga Perdana Inggeris drengan 26 mata hasil 14 perlawanan.-AFP


Sergio Ramos kecewa, tidak terpilih ke Piala Dunia

LONDON, 15 November- Bintang bola sepak Sepanyol, Sergio Ramos meluahkan rasa kecewa selepas sah tidak tersenarai dalam skuad kebangsaan bagi misi Piala Dunia Qatar 2022.Ramos yakin dirinya sudah kembali cergas selepas diulit kecederaan betis yang menyebabkan beliau kurang minit permainan bersama kelabnya, Paris Saint-Germain (PSG) FC.Pengurus Sepanyol, Luis Enrique mengumumkan senarai 26 pemain skuad itu bagi kejohanan di Qatar dan mengambil keputusan tidak menyenaraikan pemain berpengalaman seperti Ramos, Thiago Alcantara, Marcos Alonso dan penjaga gol, David de Gea.Ramos, 36, yang menyertai PSG tahun lalu selepas meraih 16 trofi di Real Madrid menulis kenyataan penuh emosi kepada peminat selepas gagal tampil dalam Piala Dunia kelimanya."Saya mengorbankan diri sendiri, jiwa dan raga, untuk pulih dan mendapatkan perasaan seperti yang sentiasa ada pada saya. Malangnya, saya boleh katakan bahawa musim ini saya rasa seperti diri saya semula dan kembali gembira bermain bola sepak," kata Ramos menerusi Instagram."Piala Dunia? Sudah pasti, ia adalah satu daripada impian besar yang mahu saya realisasikan. Ia boleh menjadi yang kelima buat saya tetapi malangnya saya hanya mampu menyaksikannya di rumah," tambah Ramos.

Ramos pernah menjulang trofi berprestij dunia itu bersama skuad Sepanyol 2010 yang berlangsung di Afrika Selatan menewaskan Belanda, 1-0."Ia sukar, tapi matahari akan sentiasa muncul di pagi hari. Saya tidak akan mengubah apa-apa dalam diri saya. Bukan mentaliti saya. Bukan keghairahan saya. Bukan komitmen saya, usaha dan dedikasi," tulis Ramos lagi.- REUTERS


MUSA kini dikenali sebagai MAFA

(Presiden MAFA, Datuk Nur Azmi Ahmad ditemu bual media selepas Majlis Pelancaran dan Undian Rasmi Gavenor Cup 2022, di Ayer Keroh, Melaka)

AYER KEROH, 15 November - Persatuan Bolasepak Melaka United (MUSA) kini dikenali sebagai Persatuan Bola Sepak Melaka (MAFA) berkuat kuasa serta merta.  Menurut Presidennya, Datuk Nur Azmi Ahmad, penjenamaan itu bertujuan untuk memberi wajah baru liga bola sepak Melaka.  Seiring dengan perubahan itu katanya, skuad Melaka United FC juga akan dikenali sebagai Melaka FC selepas ini.  Menerusi perubahan ini, beliau yakin ia dapat menyuntik semangat pemain sekaligus membawa skuad itu kembali ke Liga Super musim 2024 nanti.  "Saya tak nampak MUSA itu adalah satu jenama yang boleh membangunkan atau menaikkan nama Melaka dan saya mencuba yang terbaik, jenama sebenarnya tak penting, dari segi pentadbiran itu lagi penting daripada jenama, kalau kualiti pentadbiran itu berjalan lancar saya rasakan kita dalam ada setahun sahaja kita menanti kita dah 2024, kita masuk ke Liga Super," kata beliau pada sidang media selepas Majlis Pelancaran dan Undian Rasmi Gavenor Cup 2022, di sini malam tadi.

Mengulas lanjut katanya, barisan pemain bagi Melaka FC akan mengutamakan pemain tempatan khususnya anak Melaka.  Pencarian akan dilakukan menerusi liga tempatan seperti Kejohanan Bolasepak Governor Cup 2022 yang akan dianjurkan bermula 26 November hingga 1 Januari 2023.  Sebanyak 17 pasukan akan terlibat dalam kejohanan tersebut.


Datuk Hamidin dipilih selaku Ahli Majlis AFF

(FOTO FB Football Association of Malaysia)

SIEM REAP, 14 November- Presiden Persatuan Bolasepak Malaysia (FAM), Datuk Hamidin Mohd Amin menjadi salah seorang yang dipilih sebagai Ahli Majlis AFF untuk penggal 2022-2026 yang disahkan dalam Kongres Biasa AFF ke-29 di Siem Reap, Kemboja hari ini. Empat lagi yang turut dipilih menjadi Ahli Majlis AFF ialah Chris Nikou (Australia), Viphet Sihachakr (Laos), Ko Ko Thein (Myanmar) dan Thanasak Suraprasert (Thailand).Jawatan Presiden AFF pula menyaksikan penyandang, Mejar Jeneral Khiev Sameth menang tanpa bertanding untuk penggal keduanya.“Kami terus mengharapkan kerjasama yang lebih erat dalam kalangan negara anggota AFF di bawah kepimpinan Sameth agar AFF dapat membantu ahli gabungannya menaikkan standard bola sepak Asia Tenggara.“Saya akan terus memastikan suara Malaysia sentiasa didengari di peringkat Asia Tenggara.Saya mempunyai sebab tersendiri iaitu untuk tidak bertanding merebut jawatan yang lebih tinggi kerana apa yang paling utama buat saya ialah Negara Malaysia,” kata Datuk Hamidin sejurus tamat kongres.Turut hadir, Timbalan Presiden FAM, Datuk Wira Mohd Yusoff Mahadi dan Setiausaha Agung FAM, Noor Azman Rahman.


(Lewis Hamilton (kiri) dan pemenang George Russell meraikan kemenangan/AFP)

SAO PAULO, 14 November- George Russell memenangi perlumbaan Formula 1 Grand Prix Sao Paulo apabila tiba di garisan penamat di hadapan rakan sepasukannya, Lewis Hamilton ketika pasukan Mercedes menamatkan kemarau gelaran dengan kemenangan 1-2.Russell, 24, mengetepikan tekanan Hamilton untuk menamatkan perlumbaan 1.529 saat di hadapan juara tujuh kali itu.Ia merupakan kemenangan pertamanya di Sao Paulo dan ke-81 sepanjang karier."Ini baru permulaan," kata Russell."Perasaan yang luar biasa," tambah Russell yang penuh emosi selepas turun dari keretanya. "Terima kasih yang tidak terhingga kepada pasukan untuk menjayakan perkara ini."Lewis meletakkan saya di bawah banyak tekanan," katanya.Ia adalah kemenangan pertama Mercedes musim ini.Hamilton, pemenang rekod 103 Grands Prix, menambah kegembiraan Mercedes selepas musim yang mengecewakan.“Tahniah kepada pasukan dan terima kasih ini adalah keputusan yang menakjubkan,” katanya.Pemandu Ferrari, Carlos Sainz menduduki tempat ketiga di hadapan rakan sepasukan, Charles Leclerc manakala juara dua kali, Fernando Alonso menamatkan perlumbaan di tempat kelima untuk Alpine.Juara dua kali Max Verstappen pula menduduki tempat keenam untuk Red Bull. -AFP

(Russell raih gelaran pertama Grand Prix Sao Paulo/AFP)